               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 1.6.2017
            COM(2017) 263 final
            2017/0108(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέσπιση απλουστευμένης διαδικασίας για τον καθορισμό της θέσης της Ένωσης στο Συμβούλιο των Μελών του Διεθνούς Συμβουλίου Ελαίας

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               Η διεθνής συμφωνία του 2005 για το ελαιόλαδο και τις επιτραπέζιες ελιές
                  1
                που έληγε στις 31 Δεκεμβρίου 2014 παρατάθηκε έως τις 31 Δεκεμβρίου 2015. Σύμφωνα με το άρθρο 47 παράγραφος 3 της συμφωνίας, θα εξακολουθήσει να ισχύει έως την έναρξη ισχύος της νέας συμφωνίας.

               Στις 19 Νοεμβρίου 2013, το Συμβούλιο εξουσιοδότησε την Επιτροπή να αρχίσει διαπραγματεύσεις εξ ονόματος της Ένωσης με σκοπό τη σύναψη νέας διεθνούς συμφωνίας για το ελαιόλαδο και τις επιτραπέζιες ελιές.

               Στο πλαίσιο της Διάσκεψης των Ηνωμένων Εθνών για τη διαπραγμάτευση συμφωνίας προοριζόμενης να διαδεχθεί τη διεθνή συμφωνία του 2005 για το ελαιόλαδο και τις επιτραπέζιες ελιές, που πραγματοποιήθηκε στο Palais des Nations, στη Γενεύη, από τις 5 έως τις 9 Οκτωβρίου 2015, οι εκπρόσωποι 24 κρατών μελών της Διάσκεψης των Ηνωμένων Εθνών για το Εμπόριο και την Ανάπτυξη (UNCTAD) και δύο διακυβερνητικών οργανώσεων συνέταξαν το κείμενο της νέας συμφωνίας.

               Το κείμενο της συμφωνίας που αποτέλεσε αντικείμενο διαπραγμάτευσης σε συνεννόηση με την ομάδα εργασίας του Συμβουλίου για τα βασικά προϊόντα (PROBA) είναι σύμφωνο με τις οδηγίες διαπραγμάτευσης που εξέδωσε το Συμβούλιο.

               Σύμφωνα με την απόφαση (ΕΕ) 2016/1892 του Συμβουλίου, της 10ης Οκτωβρίου 2016
                  2
               , η διεθνής συμφωνία του 2015 για το ελαιόλαδο και τις επιτραπέζιες ελιές υπεγράφη εξ ονόματος της Ένωσης στις 28 Νοεμβρίου 2016 στην έδρα των Ηνωμένων Εθνών, στη Νέα Υόρκη, με την επιφύλαξη της σύναψής της σε μεταγενέστερη ημερομηνία.

               Η νέα συμφωνία τέθηκε προσωρινά σε ισχύ την 1η Ιανουαρίου 2017, σύμφωνα με το άρθρο 31 παράγραφος 2 της συμφωνίας και εγκρίθηκε με την απόφαση του Συμβουλίου [2017/...]
                  3
               .

               Σύμφωνα με το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης, η θέση που πρόκειται να ληφθεί εξ ονόματος της Ένωσης στο πλαίσιο οργάνων που έχουν συσταθεί βάσει διεθνούς συμφωνίας, όταν τα εν λόγω όργανα καλούνται να θεσπίσουν πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό τους πλαίσιο, πρέπει να καθορίζεται με απόφαση του Συμβουλίου κατόπιν πρότασης της Επιτροπής.

               Η συμφωνία θεσπίζει ένα όργανο λήψης αποφάσεων, το «Συμβούλιο των Μελών», το οποίο ασκεί όλες τις εξουσίες και επιτελεί όλες τις λειτουργίες που απαιτούνται για την επίτευξη των στόχων της εν λόγω συμφωνίας. Προκειμένου να διευκολυνθεί η λήψη αποφάσεων  από το Συμβούλιο των Μελών και να εξασφαλιστεί η αποτελεσματική λειτουργία της συμφωνίας, θα πρέπει να καθοριστούν οι γενικές αρχές που διέπουν τη θέση της Ένωσης καθώς και η εσωτερική διαδικασία για τον καθορισμό της θέσης της Ένωσης στο πλαίσιο του Συμβουλίου των Μελών, όσον αφορά ορισμένες αποφάσεις που παράγουν έννομα αποτελέσματα και δεν τροποποιούν το θεσμικό πλαίσιο της συμφωνίας.

               2.ΠΡΟΤΑΣΗ

               Με βάση τα ανωτέρω, η Επιτροπή προτείνει στο Συμβούλιο να προβλέψει απλουστευμένη διαδικασία που θα επιτρέπει στην Επιτροπή να καθορίσει ορισμένες θέσεις που θα πρέπει να ληφθούν εξ ονόματος της Ένωσης στο Συμβούλιο των Μελών όσον αφορά ορισμένες αποφάσεις που παράγουν έννομα αποτελέσματα και δεν τροποποιούν το θεσμικό πλαίσιο της συμφωνίας. Οι όροι που θα πρέπει να τηρούνται και η διαδικασία που θα πρέπει να ακολουθείται από την Επιτροπή καθορίζονται στο παράρτημα. Οι θέσεις της Ένωσης σχετικά με αποφάσεις του Συμβουλίου των Μελών που παράγουν έννομα αποτελέσματα, για τις οποίες το παράρτημα δεν προβλέπει την εφαρμογή της απλουστευμένης διαδικασίας, θα καθορίζονται από το Συμβούλιο της Ευρωπαϊκής Ένωσης.

               3.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Η προτεινόμενη απλουστευμένη διαδικασία δεν έχει καμία δημοσιονομική επίπτωση.

               2017/0108 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέσπιση απλουστευμένης διαδικασίας για τον καθορισμό της θέσης της Ένωσης στο Συμβούλιο των Μελών του Διεθνούς Συμβουλίου Ελαίας

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4, σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Στις 19 Νοεμβρίου 2013 το Συμβούλιο εξουσιοδότησε την Επιτροπή να ξεκινήσει τις διαπραγματεύσεις εξ ονόματος της Ένωσης με σκοπό τη σύναψη νέας διεθνούς συμφωνίας για το ελαιόλαδο και τις επιτραπέζιες ελιές
                  4
               .

               (2)Το κείμενο της νέας διεθνούς συμφωνίας για το ελαιόλαδο και τις επιτραπέζιες ελιές εγκρίθηκε στις 9 Οκτωβρίου 2015 από τους εκπροσώπους 24 κρατών μελών της Διάσκεψης των Ηνωμένων Εθνών για το Εμπόριο και την Ανάπτυξη (UNCTAD) και δύο διακυβερνητικών οργανώσεων, στο πλαίσιο της Διάσκεψης των Ηνωμένων Εθνών για τη διαπραγμάτευση συμφωνίας προοριζόμενης να διαδεχθεί τη διεθνή συμφωνία του 2005 για το ελαιόλαδο και τις επιτραπέζιες ελιές.

               (3)Σύμφωνα με την απόφαση (ΕΕ) 2016/1892 του Συμβουλίου, της 10ης Οκτωβρίου 2016
                  5
               , η διεθνής συμφωνία του 2015 για το ελαιόλαδο και τις επιτραπέζιες ελιές (στο εξής «η συμφωνία») υπεγράφη εξ ονόματος της Ένωσης στις 28 Νοεμβρίου 2016 στην έδρα των Ηνωμένων Εθνών, στη Νέα Υόρκη, με την επιφύλαξη της σύναψής της σε μεταγενέστερη ημερομηνία.

               (4)Η συμφωνία τέθηκε προσωρινά σε ισχύ την 1η Ιανουαρίου 2017, σύμφωνα με το άρθρο 31 παράγραφος 2 της συμφωνίας και εγκρίθηκε με την απόφαση (ΕΕ) [2017/...]του Συμβουλίου
                  6
               .

               (5)Προκειμένου να διευκολυνθεί η λήψη αποφάσεων από το Συμβούλιο των Μελών του Διεθνούς Συμβουλίου Ελαίας, καλούμενου «Συμβούλιο των Μελών», και να εξασφαλιστεί η αποτελεσματική λειτουργία της συμφωνίας, θα πρέπει να καθοριστούν οι γενικές αρχές που διέπουν τη θέση της Ένωσης, καθώς και απλουστευμένη εσωτερική διαδικασία για τον καθορισμό της θέσης της Ένωσης στο Συμβούλιο των Μελών όσον αφορά ορισμένες αποφάσεις που παράγουν έννομα αποτελέσματα και δεν τροποποιούν το θεσμικό πλαίσιο της συμφωνίας.

               (6)Για να εξασφαλιστεί η παροχή της εμπειρογνωμοσύνης των κρατών μελών και η μέγιστη δυνατή συνέπεια μεταξύ των αποφάσεων του Συμβουλίου των Μελών και των κανόνων της Ένωσης που πρόκειται να θεσπιστούν με κατ’ εξουσιοδότηση ή εκτελεστική πράξη ως αποτέλεσμα των αποφάσεων του Συμβουλίου των Μελών, η Επιτροπή θα πρέπει, στο πλαίσιο της απλουστευμένης διαδικασίας, να επικουρείται από εκπροσώπους των κρατών μελών, οι οποίοι θα πρέπει να ενημερώνονται από τη στιγμή που ξεκινά η επεξεργασία των θέσεων που σκοπεύει να λάβει εξ ονόματος της Ένωσης. Όσον αφορά τα πρότυπα που εφαρμόζονται στο διεθνές εμπόριο ελαιολάδου ή επιτραπέζιων ελιών και το διεθνές σήμα εγγύησης της ποιότητας το οποίο διασφαλίζει την τήρηση των διεθνών προτύπων του Διεθνούς Συμβουλίου Ελαίας, είναι σκόπιμο να προβλεφθεί ότι, αν ένας αριθμός κρατών μελών αντίστοιχος της μειοψηφίας αρνησικυρίας που προβλέπεται στο άρθρο 238 παράγραφος 3 στοιχείο α) δεύτερο εδάφιο της Συνθήκης, αντιτίθεται στη θέση που καθορίζεται από την Επιτροπή, η απλουστευμένη διαδικασία δεν έχει πλέον εφαρμογή. Στην περίπτωση αυτή, η Επιτροπή θα πρέπει να υποβάλει πρόταση απόφασης του Συμβουλίου, βάσει του άρθρου 218 παράγραφος 9 της Συνθήκης.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Όταν το Συμβούλιο των Μελών που συγκροτήθηκε βάσει της συμφωνίας καλείται να θεσπίσει αποφάσεις επί των ζητημάτων που απαριθμούνται στα σημεία 2 και 3 του μέρους Α του παραρτήματος, η θέση της Ένωσης καθορίζεται βάσει των γενικών αρχών που αναφέρονται στο μέρος Α του παραρτήματος και διευκρινίζεται από την Επιτροπή σύμφωνα με τους όρους και τη διαδικασία που προβλέπονται στο μέρος Β του παραρτήματος.

               Άρθρο 2

               Η παρούσα απόφαση αρχίζει να ισχύει την ημερομηνία της έκδοσής της.

               Εφαρμόζεται έως τις 31 Δεκεμβρίου 2026.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  ΕΕ L 302 της 19.11.2005, σ. 47.

                     (2)
                  Απόφαση (ΕΕ) 2016/1892 του Συμβουλίου, της 10ης Οκτωβρίου 2016, σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της διεθνούς συμφωνίας του 2015 για το ελαιόλαδο και τις επιτραπέζιες ελιές (ΕΕ L 193 της 28.10.2016, σ. 2).

                     (3)
                  Απόφαση […/2017] του Συμβουλίου, της […], σχετικά με τη σύναψη της διεθνούς συμφωνίας του 2015 για το ελαιόλαδο και τις επιτραπέζιες ελιές [ΕΕ….]

                     (4)
                  COM(2013) 646 final της 19.9.2013.

                     (5)
                  Απόφαση (ΕΕ) 2016/1892 του Συμβουλίου, της 10ης Οκτωβρίου 2016, σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της διεθνούς συμφωνίας του 2015 για το ελαιόλαδο και τις επιτραπέζιες ελιές (ΕΕ L 293 της 28.10.2016, σ. 2).

                     (6)
                  Απόφαση (ΕΕ) [2017/…] του Συμβουλίου, της […], σχετικά με τη σύναψη της διεθνούς συμφωνίας του 2015 για το ελαιόλαδο και τις επιτραπέζιες ελιές [ΕΕ….]

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 1.6.2017
            COM(2017) 263 final
            ΠΑΡΑΡΤΗΜΑΤΑ
            της
            Πρότασης για
            Απόφαση του Συμβουλίου σχετικά με τη θέσπιση απλουστευμένης διαδικασίας για τον καθορισμό της θέσης της Ένωσης στο Συμβούλιο των Μελών του Διεθνούς Συμβουλίου Ελαίας

               ΠΑΡΑΡΤΗΜΑΤΑ

               της

               Πρότασης για

               Απόφαση του Συμβουλίου σχετικά με τη θέσπιση απλουστευμένης διαδικασίας για τον καθορισμό της θέσης της Ένωσης στο Συμβούλιο των Μελών του Διεθνούς Συμβουλίου Ελαίας

               ΠΑΡΑΡΤΗΜΑ

               Α. Γενικές αρχές που διέπουν τη θέση της Ένωσης σχετικά με τα σχέδια αποφάσεων του Συμβουλίου των Μελών, που αναφέρονται στο άρθρο 1.

               1.
                     Όσον αφορά τα σχέδια αποφάσεων του Συμβουλίου των Μελών που αναφέρονται στα σημεία 2 και 3, η θέση της Ένωσης θα πρέπει να είναι διατυπωμένη κατά τρόπο ώστε οι εν λόγω αποφάσεις:

               α)
                     να είναι προς το συμφέρον της Ένωσης·

               β)
                     να υπηρετούν τους στόχους τους οποίους επιδιώκει η Ένωση στο πλαίσιο της εμπορικής της πολιτικής·

               γ)
                     να μην αντίκεινται στο δίκαιο της Ένωσης ούτε στο διεθνές δίκαιο, και ειδικότερα στον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου
                  1
               , με την επιφύλαξη του δικαιώματος της Επιτροπής να προσαρμόζει τους κανόνες της Ένωσης, με κατ’ εξουσιοδότηση ή εκτελεστική πράξη, στις αποφάσεις που εκδίδει το Συμβούλιο των Μελών.

               2.Εάν τα σχέδια αποφάσεων του Συμβουλίου των Μελών αφορούν τα θέματα που απαριθμούνται στο σημείο 2.1, η θέση της Ένωσης είναι σύμφωνη με το σημείο 2.2.

               2.1. Σχετικά θέματα:

               α)
                     καθορισμός προτύπων όσον αφορά τα κριτήρια ποιότητας και καθαρότητας που εφαρμόζονται στις διεθνείς εμπορικές συναλλαγές των μελών, σύμφωνα με το άρθρο 20 παράγραφος 3 της συμφωνίας·

               β)
                     εφαρμογή του διεθνούς σήματος εγγύησης το οποίο διασφαλίζει την τήρηση των διεθνών προτύπων του Διεθνούς Συμβουλίου Ελαίας, σύμφωνα με το άρθρο 21 της συμφωνίας,

               2.2. Θέση της Ένωσης:

               α)
                     επιδιώκει τη βελτίωση και την εναρμόνιση των εθνικών νομοθεσιών των μελών και των διεθνών κανόνων που αφορούν τα φυσικοχημικά και οργανοληπτικά χαρακτηριστικά των ελαιοκομικών προϊόντων με γνώμονα το συμφέρον των παραγωγών, των εμπόρων και των καταναλωτών·

               β)
                     αντικατοπτρίζει τις τεχνικές εξελίξεις και την έρευνα στον τομέα του ελαιολάδου, με σκοπό τη βελτίωση των μεθόδων χημικής ανάλυσης και οργανοληπτικής αξιολόγησης·

               γ)
                     συμμετέχει στη βελτίωση της ποιότητας των ελαιοκομικών προϊόντων·

               δ)
                     αποφεύγει τη δημιουργία εμποδίων στην καινοτομία·

               ε)
                     εξυπηρετεί τα κοινά συμφέροντα του συνόλου των μελών.

               3.Εάν τα σχέδια αποφάσεων του Συμβουλίου των Μελών αφορούν τα θέματα που απαριθμούνται στο σημείο 3.1, η θέση της Ένωσης είναι σύμφωνη με το σημείο 3.2.

               3.1. Σχετικά θέματα:

               α)
                     η θέσπιση ή η τροποποίηση των κανόνων που απαιτούνται για τη λειτουργία του Διεθνούς Συμβουλίου Ελαίας, όπως προβλέπεται στο άρθρο 7 παράγραφος 1 στοιχείο γ) σημεία i), ii) και iii), στο άρθρο 13 παράγραφος 4 και στο άρθρο 21 της συμφωνίας·

               β)
                     η εφαρμογή των διαδικασιών ψηφοφορίας και εκπροσώπησης των μελών που δεν έχουν καταβάλει εισφορές, όπως προβλέπεται στο άρθρο 10 παράγραφος 5 της  συμφωνίας, καθώς και οποιαδήποτε απόφαση που κρίνεται αναγκαία λόγω της αδυναμίας πληρωμής, όπως προβλέπεται στο άρθρο 16 παράγραφοι 6 και 8 της συμφωνίας.

               γ)
                     η επίλυση των διαφορών που αφορούν την ερμηνεία ή την εφαρμογή της παρούσας συμφωνίας, όπως ορίζεται στο άρθρο 26 της συμφωνίας·

               δ)
                     ο καθορισμός των όρων που συνδέονται με την προσχώρηση νέου μέλους, όπως προβλέπεται στο άρθρο 29 παράγραφος 1 της συμφωνίας,

               3.2. Θέση της Ένωσης:

               α)
                     λαμβάνει υπόψη την παγκοσμιοποίηση της ελαιοκομικής αγοράς και επιδιώκει την ενίσχυση και τη διεύρυνση του οργανισμού ώστε να συμπεριλάβει νέα μέλη, τόσο από την πλευρά της προσφοράς όσο και από την πλευρά της ζήτησης·

               β)
                     στηρίζει τις διεθνείς δραστηριότητες που αφορούν θεμελιώδη κοινά συμφέροντα όπως τα διεθνή πρότυπα εμπορίας και κοινές μεθόδους επιθεώρησης για τη βελτίωση και τη διασφάλιση της ποιότητας·

               γ)
                     διαφυλάσσει μια διαφανή διαδικασία λήψης αποφάσεων η οποία ανταποκρίνεται στις ανάγκες και τους στόχους του οργανισμού, λαμβανομένων υπόψη των συμφερόντων όλων των μελών·

               δ)
                     μεριμνά για τη συνεχή βελτίωση των οργανωτικών πτυχών·

               ε)
                     συμβάλλει στη δημιουργία μιας οργανωτικής δομής που ευνοεί την επίτευξη των στόχων της συμφωνίας·

               στ)
                     εξασφαλίζει την αυστηρότητα και την αποτελεσματικότητα της δημοσιονομικής και χρηματοοικονομικής διαχείρισης και ελέγχου, εγγυάται την προστασία των οικονομικών συμφερόντων της Ένωσης και του οργανισμού και αυξάνει την οικονομική διαφάνεια.

               Β. Απλουστευμένη εσωτερική διαδικασία σχετικά με τον καθορισμό της θέσης της Ένωσης στο Συμβούλιο των Μελών.

               Πριν υποστηρίξει τη θέση της Ένωσης στο Συμβούλιο των Μελών του Διεθνούς Συμβουλίου Ελαίας, η Επιτροπή καθορίζει τη θέση και ενημερώνει τους εκπροσώπους των κρατών μελών, σε εύθετο χρόνο, για την εν λόγω θέση της Ένωσης.

               Όταν, για τις αποφάσεις που αναφέρονται στο σημείο 2 του μέρους Α, ένας αριθμός κρατών μελών αντίστοιχος της μειοψηφίας αρνησικυρίας που προβλέπεται στο άρθρο 238 παράγραφος 3 στοιχείο α) δεύτερο εδάφιο της Συνθήκης αντιτίθεται στη θέση που καθορίζει η Επιτροπή, η Επιτροπή υποβάλλει πρόταση απόφασης στο Συμβούλιο σύμφωνα με το άρθρο 218 παράγραφος 9 της Συνθήκης.

                     (1)
                  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.4.2016
            COM(2016) 185 final
            Πρόταση
            ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (αίτηση από τη Γαλλία  –  EGF/2015/010 FR/MoryGlobal)

               ΑΙΤΙΟΛΟΓΙΚΗ ΕΚΘΕΣΗ

               ΠΛΑΙΣΙΟ ΤΗΣ ΠΡΟΤΑΣΗΣ

               1.Οι κανόνες που εφαρμόζονται στις χρηματοδοτικές συνεισφορές του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) καθορίζονται στον κανονισμό (ΕΕ) αριθ. 1309/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για το Ευρωπαϊκό Ταμείο Προσαρμογής στην Παγκοσμιοποίηση (2014-2020) και την κατάργηση του κανονισμού (ΕΚ) αριθ. 1927/2006
                  1
                («κανονισμός ΕΤΠ»).

               2.Στις 19 Νοεμβρίου 2015 η Γαλλία υπέβαλε την αίτηση EGF/2015/010 FR/ MoryGlobal για χρηματοδοτική συνεισφορά από το ΕΤΠ, κατόπιν απολύσεων
                  2
                στη MoryGlobal SAS στη Γαλλία.

               3.Ύστερα από εξέταση της εν λόγω αίτησης, η Επιτροπή συμπέρανε, σύμφωνα με όλες τις εφαρμοστέες διατάξεις του κανονισμού ΕΤΠ, ότι ικανοποιούνται οι όροι για τη χορήγηση χρηματοδοτικής συνεισφοράς από το ΕΤΠ.

               ΠΕΡΙΛΗΨΗ ΤΗΣ ΑΙΤΗΣΗΣ

                        Αίτηση ΕΤΠ

                        EGF/2015/010 FR/MoryGlobal

                        Κράτος μέλος

                        Γαλλία

                        Οικεία/-ες περιφέρεια/-ες (επίπεδο NUTS
                           3
                         2)

                        Οι εν λόγω απολύσεις εκτείνονται σε ολόκληρη τη Γαλλία, και αφορούν 54 εγκαταστάσεις.

                        Ημερομηνία υποβολής της αίτησης

                        19 Νοεμβρίου 2015

                        Ημερομηνία απόδειξης παραλαβής της αίτησης

                        1η Δεκεμβρίου 2015

                        Ημερομηνία αίτησης πρόσθετων πληροφοριών

                        3 Δεκεμβρίου 2015

                        Προθεσμία για την υποβολή των πρόσθετων πληροφοριών

                        14 Ιανουαρίου 2016

                        Προθεσμία για την ολοκλήρωση της αξιολόγησης

                        7 Απριλίου 2016

                        Κριτήριο παρέμβασης

                        Άρθρο 4 παράγραφος 1 στοιχείο α) του κανονισμού ΕΤΠ

                        Κύρια επιχείρηση

                        MoryGlobal SAS

                        Αριθμός των οικείων επιχειρήσεων

                        1

                        Τομέας/-είς οικονομικής δραστηριότητας

                        (Κλάδος NACE αναθ. 2)
                           4

                        Κλάδος 49 («Χερσαίες μεταφορές και μεταφορές μέσω σωληναγωγών») και

                        Κλάδος 52 (Αποθήκευση και υποστηρικτικές προς τη μεταφορά δραστηριότητες)

                        Αριθμός θυγατρικών, προμηθευτών και κατάντη παραγωγών

                        0

                        Περίοδος αναφοράς (τέσσερις μήνες):

                        27 Απριλίου 2015 – 27 Αυγούστου 2015

                        Αριθμός απολύσεων κατά την περίοδο αναφοράς α)

                        2 093

                        Αριθμός απολύσεων πριν ή μετά την περίοδο αναφοράς β)

                        39

                        Συνολικός αριθμός απολύσεων (α + β)

                        2 132

                        Συνολικός αριθμός επιλέξιμων δικαιούχων

                        2 132

                        Συνολικός αριθμός στοχευόμενων δικαιούχων

                        2 132

                        Αριθμός στοχευόμενων νέων που βρίσκονται εκτός απασχόλησης, εκπαίδευσης ή κατάρτισης (ΕΑΕΚ)

                        0

                        Προϋπολογισμός για εξατομικευμένες υπηρεσίες (σε ευρώ)

                        8 528 000

                        Προϋπολογισμός για τη χρήση του ΕΤΠ
                           5
                         (σε ευρώ)

                        50 000

                        Συνολικός προϋπολογισμός (σε ευρώ)

                        8 578 000

                        Συνεισφορά του ΕΤΠ (60%) (σε ευρώ)

                        5 146 800

               ΑΞΙΟΛΟΓΗΣΗ ΤΗΣ ΑΙΤΗΣΗΣ

               Διαδικασία

               4.Η Γαλλία υπέβαλε την αίτηση  EGF/2015/010 FR/MoryGlobal εντός 12 εβδομάδων από την ημερομηνία κατά την οποία ικανοποιήθηκαν τα κριτήρια παρέμβασης που ορίζονται στο άρθρο 4 του κανονισμού ΕΤΠ, στις 19 Νοεμβρίου 2015. Η Επιτροπή επιβεβαίωσε την παραλαβή της αίτησης την 1η Δεκεμβρίου 2015 και ζήτησε από τη Γαλλία συμπληρωματικές πληροφορίες στις 3 Δεκεμβρίου 2015, εντός δύο εβδομάδων από την ημερομηνία υποβολής της αίτησης. Οι εν λόγω συμπληρωματικές πληροφορίες παρασχέθηκαν εντός έξι εβδομάδων. Η προθεσμία των 12 εβδομάδων από την παραλαβή της πλήρους αίτησης, προθεσμία εντός της οποίας η Επιτροπή θα πρέπει να ολοκληρώσει την αξιολόγηση της συμμόρφωσης της αίτησης με τις προϋποθέσεις που προβλέπονται για την παροχή της χρηματοδοτικής συνεισφοράς, λήγει στις 7 Απριλίου 2016.

               Επιλεξιμότητα της αίτησης

               Οικείες επιχειρήσεις και δικαιούχοι

               5.Η αίτηση αφορά 2 132 εργαζομένους που απολύθηκαν από την MoryGlobal SAS. Η εν λόγω επιχείρηση δραστηριοποιείτο κατά κύριο λόγο στον οικονομικό τομέα που ταξινομείται σύμφωνα με τον κλάδο 49 της NACE  αναθ. 2 (Χερσαίες μεταφορές και μεταφορές μέσω σωληναγωγών) και στον κλάδο 52 της NACE αναθ. 2 (Αποθήκευση και υποστηρικτικές προς τη μεταφορά δραστηριότητες). Οι απολύσεις από τη MoryGlobal SAS εντοπίζονται σε ολόκληρη την ηπειρωτική Γαλλία. Τα μέρη με τον υψηλότερο αριθμό απολύσεων βρίσκονται στις ακόλουθες περιφέρειες επιπέδου NUTS 2:

                        Περιφέρειες επιπέδου NUTS 2

                        Εργαζόμενοι

                        %

                        Κέντρο (FR24)

                        336

                        16

                        Ile-de-France (FR10)

                        242

                        11

                        Rhône-Alpes (FR71)

                        199

                        9

                        Pays-de-la-Loire (FR51)

                        178

                        8

                        Lorraine (FR41)

                        146

                        7

                        Alsace (FR42)

                        140

                        7

               Κριτήρια παρέμβασης

               6.Η Γαλλία υπέβαλε την αίτηση δυνάμει των κριτηρίων παρέμβασης που προβλέπονται στο άρθρο 4 παράγραφος 1 στοιχείο α) του κανονισμού ΕΤΠ, σύμφωνα με το οποίο απαιτούνται τουλάχιστον 500 απολύσεις εργαζομένων, κατά τη διάρκεια περιόδου αναφοράς τεσσάρων μηνών σε επιχείρηση κράτους μέλους, συμπεριλαμβανομένων απολύσεων εργαζομένων από τους προμηθευτές και τους κατάντη παραγωγούς και/ή μη αυτοαπασχολούμενων των οποίων διεκόπη η δραστηριότητα.

               7.Η περίοδος αναφοράς των τεσσάρων μηνών για την αίτηση εκτείνεται από τις 27 Απριλίου 2015 έως τις 27 Αυγούστου 2015. Κατά την περίοδο αναφοράς 2 093 εργαζόμενοι απολύθηκαν από την MoryGlobal.

               Υπολογισμός των απολύσεων και των περιπτώσεων διακοπής επιχειρηματικής δραστηριότητας

               8.Όλες οι απολύσεις κατά τη διάρκεια της περιόδου αναφοράς υπολογίστηκαν από την ημερομηνία κατά την οποία ο εργοδότης ειδοποίησε προσωπικά τον εργαζόμενο για την απόλυσή του ή για την καταγγελία της σύμβασης εργασίας του.

               Επιλέξιμοι δικαιούχοι

               9.Εκτός από τους εργαζομένους που προαναφέρθηκαν, στους επιλέξιμους δικαιούχους περιλαμβάνονται άλλοι 39 εργαζόμενοι. Οι εν λόγω εργαζόμενοι απολύθηκαν μετά τη λήξη της περιόδου αναφοράς και μπορεί να αποδειχθεί σαφής αιτιώδης συνάφεια με το γεγονός που προκάλεσε τις απολύσεις κατά την περίοδο αναφοράς.

               10.Ο συνολικός αριθμός των επιλέξιμων δικαιούχων είναι 2 132.

               Σχέση μεταξύ των απολύσεων και της παγκόσμιας χρηματοπιστωτικής και οικονομικής κρίσης που αναφέρεται στον κανονισμό (ΕΚ) αριθ. 546/2009

               11.Για να αποδείξει τη συνάφεια μεταξύ των απολύσεων και της παγκόσμιας χρηματοπιστωτικής και οικονομικής κρίσης όπως αναφέρεται στον κανονισμό (ΕΚ) αριθ. 546/2009, η Γαλλία ισχυρίζεται ότι η MoryGlobal δραστηριοποιείτο στους τομείς ιδιωτικών ταχυδρομικών (ταχυμεταφορικών) υπηρεσιών, των εμπορευματικών μεταφορών και της παράδοσης, της αποθήκευσης και της μίσθωσης σχετικού υλικού, και παρείχε τις υπηρεσίες αυτές τόσο στη Γαλλία όσο και στο εξωτερικό.

               12.Εξαιτίας της παγκόσμιας χρηματοπιστωτικής και οικονομικής κρίσης, οι οδικές μεταφορές εμπορευμάτων με οχήματα βάρους άνω των 3,5 τόνων μειώθηκαν κατά 13,7 % στην ΕΕ και κατά 21 % στη Γαλλία μεταξύ 2007 και 2012 (Eurostat). Η μείωση αυτή έχει ακολουθήσει τη γενική μείωση της παραγωγής στην Ευρώπη, ενώ ο τομέας των οδικών μεταφορών στην Ευρώπη δεν έχει ανακάμψει ακόμα από τη μείωση στη βασική αυτή δραστηριότητα που υπέστη το 2009 λόγω της οικονομικής κρίσης. Το 2014 η δραστηριότητα των οδικών εμπορευματικών μεταφορών παρέμεινε πάνω από 10 % χαμηλότερη σε σύγκριση με τα προ κρίσης επίπεδα.

               13.Λόγω της μείωσης του όγκου των προς μεταφορά εμπορευμάτων ξέσπασε πόλεμος τιμών στον τομέα που εντάθηκε από την ανοδική εξέλιξη την οποία παρουσίασαν τα διάφορα στοιχεία κόστους (καύσιμα, μισθοί, υλικά), πράγμα που οδήγησε σε σταθερή επιδείνωση των περιθωρίων κέρδους και στην εμφάνιση ζημιών για τον τομέα στη Γαλλία από το 2007.

               14.Στον τομέα των οδικών μεταφορών ακολούθησε ένα κύμα πτωχεύσεων, οι οποίες, σύμφωνα με τις εκτιμήσεις της Τράπεζας της Γαλλίας, παρουσίασαν αύξηση κατά 35 % ετησίως (σύγκριση του 2013 με το 2007).

               15.Μέχρι σήμερα, στον κλάδο «Χερσαίες μεταφορές και μεταφορές μέσω σωληναγωγών» έχουν υποβληθεί τρεις αιτήσεις κινητοποίησης του ΕΤΠ: η παρούσα αίτηση, η αίτηση EGF/2014/017 FR/ Mory-Ducros
                  6
                και η αίτηση EGF/2011/001 AT/Nieder- und Oberoesterreich
                  7
               , οι οποίες υποβλήθηκαν και οι τρεις λόγω της παγκόσμιας χρηματοπιστωτικής και οικονομικής κρίσης.

               Γεγονότα που οδήγησαν στις απολύσεις και την παύση δραστηριότητας

               16.Τα γεγονότα που οδήγησαν σ’ αυτές τις απολύσεις είναι η πτώχευση και το κλείσιμο της εταιρείας.

               17.Οι σημερινές δυσκολίες της MoryGlobal χρονολογούνται από το 2012/2013. Τότε η εταιρεία ήταν γνωστή ως Mory-Ducros. Η Mory-Ducros κήρυξε πτώχευση τον Νοέμβριο του 2013 και τέθηκε σε διαδικασία εκκαθάρισης. Λόγω της απουσίας πρόθυμων αγοραστών και κατόπιν αιτήσεως των γαλλικών αρχών, η Arcole Industrie, ένας από τους μετόχους της Mory-Ducros, υπέβαλε την προσφορά της για την εξαγορά της Mory-Ducros εξ ονόματος της MoryGlobal, μιας νέας εταιρείας που θα δημιουργείτο για την ανάληψη μέρους των επιχειρήσεων της Mory-Ducros και την επαναπασχόληση μέρους του εργατικού δυναμικού της (2 192 από 4 911)
                  8
               .

               18.Από τη σύστασή της, η MoryGlobal είχε να αντιμετωπίσει την συνέχιση των προκλήσεων όπως η συνεχής επιδείνωση της αγοράς ανταλλαγής μηνυμάτων, σε συνδυασμό με τη μείωση του όγκου των οδικών εμπορευματικών μεταφορών μεταξύ 3 % και 5 % το 2014, γεγονός που οδήγησε σε διαρκή πίεση στις τιμές και ένα δυσχερές κοινωνικό περιβάλλον. Οι εν λόγω προκλήσεις οδήγησαν σε ζημίες ύψους 27,1 εκατ. ευρώ κατά την περίοδο Φεβρουαρίου-Σεπτεμβρίου 2014 με ακόμη μεγαλύτερες ζημιές προβλέψεις για τα τέλη του 2014 (43 εκατ. ευρώ) και, εν τέλει, στην πτώχευση και το κλείσιμο της εταιρείας.

               19.Στις 10 Νοεμβρίου 2014 η διαδικασία φιλικού διακανονισμού με τους πιστωτές δρομολογήθηκε από το εμποροδικείο του Bobigny. Στο τέλος του Ιανουαρίου 2015 η MoryGlobal βρισκόταν σε κατάσταση παύσης πληρωμών. Η επιχείρηση χρειαζόταν 8,5 εκατ. ευρώ σε μετρητά και τα κεφάλαια κίνησης δεν επαρκούσαν για την κάλυψη του ποσού των βραχυπρόθεσμων υποχρεώσεων, ιδίως των υπεργολάβων, χωρίς τους οποίους η δραστηριότητα της εταιρείας δεν ήταν πλέον δυνατή. Συνεπώς, στις 10 Φεβρουαρίου 2015 η MoryGlobal κατέθεσε δήλωση παύσης των πληρωμών στο εμποροδικείο του Bobigny που ξεκίνησε τις σχετικές δικαστικές διαδικασίες. Στις 17 Μαρτίου 2015, δεδομένου ότι η εταιρεία δεν ήταν σε θέση να αντεπεξέλθει στην καταβολή των μισθών, υποβλήθηκε αίτηση για εκκαθάριση. Για τις ανάγκες της διαδικασίας συλλογικών απολύσεων το εμποροδικείο του Bobigny αποφάσισε δικαστική εκκαθάριση με συνέχιση των δραστηριοτήτων μέχρι τις 30 Απριλίου 2015.

               20.Πρόκειται για επακόλουθη αίτηση για τη στήριξη των εργαζομένων της Mory-Ducros
                  9
                που μετακινήθηκαν στη MoryGlobal.

               Αναμενόμενος αντίκτυπος των απολύσεων όσον αφορά την οικονομία και την απασχόληση σε τοπικό, περιφερειακό ή εθνικό επίπεδο

               21.Οι εν λόγω απολύσεις εκτείνονται σε 22 διαμερίσματα (επαρχίες) σε ολόκληρη την ηπειρωτική Γαλλία. Οι απολύσεις έχουν σημαντικό αρνητικό αντίκτυπο στην περιφερειακή οικονομία, ιδίως δεδομένου ότι οι ίδιες περιοχές εξακολουθούν να προσπαθούν να αντιμετωπίσουν το πρόβλημα των απολυμένων εργαζομένων που απολύθηκαν έναν χρόνο νωρίτερα από τη Mory-Ducros. Σ’ αυτό έρχεται να προστεθεί η αύξηση της ανεργίας στην ηπειρωτική Γαλλία (το 2015 το ποσοστό ανεργίας ήταν κατά 3 ποσοστιαίες μονάδες μεγαλύτερο απ’ ό,τι το 2008, όταν ξεκίνησε η οικονομική και χρηματοπιστωτική κρίση). Επιπλέον, ορισμένες από τις εν λόγω περιοχές έχουν υψηλότερα ποσοστά ανεργίας σε σχέση με τον εθνικό μέσο όρο, όπως το Nord-Pas de Calais-Picardie (+2,5 ποσοστιαίες μονάδες) και η Provence-Alpes-Côte d'Azur (+1,5 ποσοστιαίες μονάδες)
                  10
               .

               Στοχευόμενοι δικαιούχοι και προτεινόμενες δράσεις

               Στοχευόμενοι δικαιούχοι

               22.Όλοι οι απολυθέντες εργαζόμενοι (2 132) αναμένεται να συμμετάσχουν στα μέτρα. Η κατανομή των εργαζομένων αυτών κατά φύλο, ιθαγένεια και ηλικιακή ομάδα έχει ως εξής:

                        Κατηγορία

                        Αριθμός
                           στοχευόμενων δικαιούχων

                        Φύλο:

                        Άνδρες:

                        1 740

                        (81,6 %)

                        Γυναίκες:

                        392

                        (18,4 %)

                        Ιθαγένεια:

                        Πολίτες της ΕΕ:

                        2 046

                        (96,0 %)

                        Πολίτες τρίτων χωρών:

                        86

                        (4,0 %)

                        Ηλικιακή ομάδα:

                        15-24 ετών:

                        2

                        (0,1 %)

                        25-29 ετών:

                        453

                        (21,2 %)

                        30-54 ετών:

                        1 268

                        (59,5 %)

                        55-64 ετών:

                        408

                        (19,1 %)

                        άνω των 64 ετών:

                        1

                        (0,0 %)

               Επιλεξιμότητα των προτεινόμενων δράσεων

               23.Οι εξατομικευμένες υπηρεσίες που συγχρηματοδότησε το ΕΤΠ για να παρασχεθούν στους απολυμένους εργαζομένους συνίστανται σε παροχή συμβουλών και καθοδήγησης στους απολυμένους εργαζομένους από ομάδα ειδικών συμβούλων (Dispositif d'Accompagnement Renforce – DAR).

               24.Το DAR έρχεται να προστεθεί στο κοινωνικό πρόγραμμα και το Contrat de Sécurisation Professionnelle (CSP). Το κοινωνικό πρόγραμμα που χρηματοδοτείται από την Mory-Global και την AGS
                  11
               ,  το σύστημα εγγύησης αποδοχών, παρέχει στους απολυμένους εργαζομένους μια σειρά μέτρων, όπως κατάρτιση, ψυχολογική υποστήριξη, συνεισφορά για τη σύσταση επιχείρησης, συνδρομή για τα έξοδα μετακίνησης/ταξιδιού και τα έξοδα διαμονής κατά τη συμμετοχή τους σε κατάρτιση ή σε σχέση με την αναζήτηση εργασίας, καθώς και επιδόματα αναζήτησης εργασίας. Το CSP παρέχει ένα φάσμα ενεργητικών μέτρων (μεταξύ των οποίων πρωτίστως η κατάρτιση) που χρηματοδοτούνται από το γαλλικό κράτος για να βοηθήσουν τους εργαζομένους να επανενταχθούν στην απασχόληση.

               25.Το έργο των τριών επιλεγέντων αναδόχων (BPI, Sodie και AFPA Transitions) είναι να επικουρούν και να καθοδηγούν τους απολυμένους εργαζομένους, βοηθώντας τους να εξεύρουν λύσεις που θα τους επιτρέψουν να παραμείνουν στην αγορά εργασίας και να αναλάβουν νέες θέσεις εργασίας. Οι ίδιοι ανάδοχοι παρέχουν ήδη εξατομικευμένες υπηρεσίες στους εργαζομένους που απολύθηκαν από την Mory-Ducros το 2014.

               26.Για λόγους προϋπολογισμού οι εξατομικευμένες υπηρεσίες στο πλαίσιο του DAR έχουν ομαδοποιηθεί σε τρεις υποομάδες: συλλογικές και ατομικές συνεδρίες ενημέρωσης, μετάβαση σε νέα θέση εργασίας, και υποστήριξη στον δρόμο προς μια νέα θέση εργασίας.

               27.Στους φορείς αυτούς έχει ανατεθεί, για κάθε συμμετέχοντα, α) η παροχή εξατομικευμένης επαγγελματικής εξέλιξης, β) η παροχή ενός επαρκούς αριθμού προσφερόμενων θέσεων εργασίας και γ) η δυνατότητα να συμβουλευτούν γενικούς εμπειρογνώμονες και/ή εμπειρογνώμονες εξειδικευμένους στη σύσταση επιχειρήσεων, οι οποίοι έχουν άριστη γνώση της αγοράς εργασίας στην περιοχή και μπορούν να παρέχουν ολοκληρωμένη στήριξη.

               28.Οι φορείς θα παρέχουν εργαστήρια κατάρτισης για γενικές δεξιότητες (π.χ. σύνταξη βιογραφικών σημειωμάτων, προετοιμασία για συνέντευξη, δεξιότητες αναζήτησης εργασίας και σύσταση επιχειρήσεων), εκπαίδευση στη χρήση του διαδικτύου, συμμετοχή σε επαγγελματικές εκθέσεις και συναντήσεις με εργοδότες ή εκπροσώπους του κλάδου, καθώς και συναντήσεις με ιδρύματα κατάρτισης.

               29.Οι προτεινόμενες δράσεις που περιγράφονται εδώ αποτελούν ενεργητικά μέτρα για την αγορά εργασίας, τα οποία εντάσσονται στο πλαίσιο των επιλέξιμων δράσεων που ορίζονται στο άρθρο 7 του κανονισμού ΕΤΠ. Οι δράσεις αυτές δεν υποκαθιστούν τα παθητικά μέτρα κοινωνικής προστασίας.

               30.Η Γαλλία υπέβαλε τις απαιτούμενες πληροφορίες σχετικά με τις δράσεις που είναι υποχρεωτικές για τις οικείες επιχειρήσεις βάσει της εθνικής νομοθεσίας ή των συλλογικών συμβάσεων. Επιβεβαίωσε ότι η χρηματοδοτική συνεισφορά από το ΕΤΠ δεν θα αντικαταστήσει καμία από αυτές τις δράσεις.

               Εκτιμώμενος προϋπολογισμός

               31.Το εκτιμώμενο συνολικό κόστος ανέρχεται σε 8 578 000 ευρώ, εκ των οποίων οι δαπάνες για τις εξατομικευμένες υπηρεσίες σε 8 528 000 ευρώ και οι δαπάνες για δραστηριότητες προετοιμασίας, διαχείρισης, ενημέρωσης και δημοσιότητας, ελέγχου και υποβολής εκθέσεων σε 50 000 ευρώ.

               32.Η συνολική χρηματοδοτική συνεισφορά που ζητείται από το ΕΤΠ είναι 5 146 800 ευρώ (60 % του συνολικού κόστους).

                        Δράσεις

                        Εκτιμώμενος αριθμός συμμετεχόντων

                        Εκτιμώμενο κόστος ανά συμμετέχοντα
                        (σε ευρώ)

                        Εκτιμώμενο συνολικό κόστος

                        (σε ευρώ)

                        Εξατομικευμένες υπηρεσίες [δράσεις που προβλέπονται στο άρθρο 7 παράγραφος 1 στοιχεία α) και γ) του κανονισμού ΕΤΠ]

                        Συλλογικές και ατομικές συνεδρίες ενημέρωσης (Information collective e individuelle des salariés)

                        2 132

                        800

                        1 705 600

                        Μετάβαση σε νέα θέση εργασίας: εγγραφή, αξιολόγηση δεξιοτήτων, πρόγραμμα κατάρτισης (Transition professionnelle: adhésion, bilan, project)

                        2 132

                        1 800

                        3 837 600

                        Υποστήριξη στον δρόμο προς μια νέα θέση εργασίας (Phase accompagnement et reclassement)

                        2 132

                        1 400

                        2 984 800

                        Υποσύνολο α):

                        Ποσοστό της δέσμης εξατομικευμένων υπηρεσιών

                        –

                        8 528 000

                        (100 %)

                        Επιδόματα και κίνητρα [δράσεις που προβλέπονται στο άρθρο 7 παράγραφος 1 στοιχείο β) του κανονισμού ΕΤΠ]

                        Υποσύνολο β):

                        Ποσοστό της δέσμης εξατομικευμένων υπηρεσιών:

                        –

                        0

                        (0,00 %)

                        Δράσεις που προβλέπονται στο άρθρο 7 παράγραφος 4 του κανονισμού ΕΤΠ

                        1 Προπαρασκευαστικές δράσεις

                        –

                        0

                        2. Διαχείριση

                        –

                        0

                        3. Ενημέρωση και δημοσιότητα

                        –

                        0

                        4. Έλεγχος και υποβολή εκθέσεων

                        –

                        50 000

                        Υποσύνολο γ):

                        Ποσοστό επί του συνολικού κόστους:

                        –

                        50 000

                        (0,58 %)

                        Συνολικό κόστος (α + β + γ):

                        –

                        8 578 000

                        Συνεισφορά ΕΤΠ (60% του συνολικού κόστους)

                        –

                        5 146 800

               33.Δεν έχουν εντοπιστεί δαπάνες που προσδιορίζονται στον ανωτέρω πίνακα ως δράσεις που προβλέπονται στο άρθρο 7 παράγραφος 1 στοιχείο β) του κανονισμού ΕΤΠ (π.χ. δράσεις των οποίον το κόστος υπερβαίνει το 35 % του συνολικού κόστους της συντονισμένης δέσμης εξατομικευμένων υπηρεσιών).

               Περίοδος επιλεξιμότητας των δαπανών

               34.Η Γαλλία άρχισε να παρέχει τις εξατομικευμένες υπηρεσίες στους στοχευόμενους δικαιούχους στις 23 Απριλίου 2015. Επομένως, οι δαπάνες σχετικά με τις δράσεις θα είναι επιλέξιμες για χρηματοδοτική συνεισφορά από το ΕΤΠ από τις 23 Απριλίου 2015 έως τις 19 Νοεμβρίου 2017.

               35.Η Γαλλία άρχισε να επιβαρύνεται με τις διοικητικές δαπάνες για την εφαρμογή του ΕΤΠ την 1η Σεπτεμβρίου 2015. Ως εκ τούτου, οι δαπάνες για τις δραστηριότητες προετοιμασίας, διαχείρισης, ενημέρωσης και δημοσιότητας, ελέγχου και υποβολής εκθέσεων είναι επιλέξιμες για χρηματοδοτική συνεισφορά από το ΕΤΠ από την 1η Σεπτεμβρίου 2015 έως τις 19 Μαΐου 2018.

               Συμπληρωματικότητα με δράσεις που χρηματοδοτούνται από εθνικά ή ενωσιακά ταμεία

               36.Η πηγή της εθνικής προχρηματοδότησης ή συγχρηματοδότησης είναι ο προϋπολογισμός του Υπουργείου Εργασίας, Απασχόλησης, Επαγγελματικής Κατάρτισης και Κοινωνικού Διαλόγου, με χρήση του κονδυλίου του προϋπολογισμού που αποσκοπεί στην υποστήριξη των οικονομικών αλλαγών και την ανάπτυξη της απασχόλησης.

               37.Η Γαλλία επιβεβαίωσε ότι τα μέτρα που περιγράφονται παραπάνω και τα οποία λαμβάνουν χρηματοδοτική συνεισφορά από το ΕΤΠ δεν θα λάβουν χρηματοδοτική συνεισφορά από άλλα χρηματοδοτικά μέσα της Ένωσης.

               Διαδικασίες για την παροχή συμβουλών προς τους στοχευόμενους δικαιούχους ή τους εκπροσώπους τους ή τους κοινωνικούς εταίρους καθώς και τις τοπικές και περιφερειακές αρχές

               38.Η Γαλλία ανέφερε ότι η συντονισμένη δέσμη εξατομικευμένων υπηρεσιών καταρτίστηκε σε διαβούλευση με τους εκπροσώπους των στοχευόμενων δικαιούχων και τους κοινωνικούς εταίρους. Σειρά συνεδριάσεων πραγματοποιήθηκε μεταξύ 7 και 17 Απριλίου 2015. Οι συνεδριάσεις αυτές αφορούσαν το συνολικό πακέτο των μέτρων, ένα μέρος του οποίου είναι και η πτυχή του ΕΤΠ (Dispositif d'Accompagnement Renforcé — DAR).

               Συστήματα διαχείρισης και ελέγχου

               39.Η αίτηση περιέχει περιγραφή του συστήματος διαχείρισης και ελέγχου, που προσδιορίζει τις ευθύνες των εμπλεκόμενων φορέων. Η Γαλλία γνωστοποίησε στην Επιτροπή ότι τη χρηματοδοτική συνεισφορά θα διαχειρίζονται η Délégation générale à l’emploi et à la formation professionnelle (DGEFP, γενική αντιπροσωπεία απασχόλησης και επαγγελματικής εκπαίδευσης) του Υπουργείου Εργασίας, Απασχόλησης, Επαγγελματικής Κατάρτισης και Κοινωνικού Διαλόγου, και ιδίως η μονάδα Fonds national de l'emploi (DGEFP - FNE, Εθνικό Ταμείο Απασχόλησης). Οι πληρωμές θα πραγματοποιούνται από την DGEFP από τη μονάδα Affaires financières (DGEFP - MAFI, δημοσιονομικές υποθέσεις). Η πιστοποίηση θα διεξάγεται από την Agence de services et de paiement (ASP).

               Δεσμεύσεις του οικείου κράτους μέλους

               40.Η Γαλλία έδωσε όλες τις αναγκαίες διαβεβαιώσεις όσον αφορά τα ακόλουθα:

               –την τήρηση των αρχών της ίσης μεταχείρισης και της απαγόρευσης των διακρίσεων όσον αφορά την πρόσβαση στις προτεινόμενες δράσεις και την εφαρμογή τους,

               –τη συμμόρφωση με τις απαιτήσεις που καθορίζονται στην εθνική νομοθεσία και στη νομοθεσία της ΕΕ όσον αφορά τις συλλογικές απολύσεις,

               –τη μη λήψη χρηματοδοτικής ενίσχυσης από άλλα ενωσιακά ταμεία ή χρηματοδοτικά μέσα όσον αφορά τις προτεινόμενες δράσεις, καθώς και την αποφυγή οποιασδήποτε διπλής χρηματοδότησης,

               –τη συμπληρωματικότητα των προτεινόμενων δράσεων προς τις δράσεις που χρηματοδοτούνται από τα διαρθρωτικά ταμεία·

               –τη συμμόρφωση της χρηματοδοτικής συνεισφοράς από το ΕΤΠ με τους διαδικαστικούς και ουσιαστικούς κανόνες της Ένωσης για τις κρατικές ενισχύσεις.

               ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Πρόταση προϋπολογισμού

               41.Το ΕΤΠ δεν υπερβαίνει το μέγιστο ετήσιο ποσό των 150 εκατομμυρίων ευρώ (σε τιμές του 2011), όπως ορίζεται στο άρθρο 12 του κανονισμού (ΕΕ, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020
                  12
               .

               42.Η Επιτροπή, αφού εξέτασε την αίτηση όσον αφορά την τήρηση των προϋποθέσεων που προβλέπονται στο άρθρο 13 παράγραφος 1 του κανονισμού ΕΤΠ και αφού έλαβε υπόψη τον αριθμό των στοχευόμενων δικαιούχων, τις προτεινόμενες ενέργειες και το εκτιμώμενο κόστος, προτείνει την κινητοποίηση του ΕΤΠ για το ποσό των 5 146 800 ευρώ, το οποίο αντιστοιχεί στο 60 % του συνολικού κόστους των προτεινόμενων ενεργειών, προκειμένου να παρασχεθεί χρηματοδοτική συνεισφορά για την αίτηση.

               43.Η προτεινόμενη απόφαση για κινητοποίηση του ΕΤΠ θα ληφθεί από κοινού από το Ευρωπαϊκό Κοινοβούλιο και το Συμβούλιο, όπως ορίζεται στο σημείο 13 της διοργανικής συμφωνίας, της 2ας Δεκεμβρίου 2013, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση
                  13
               .

               Συναφείς πράξεις

               44.Ταυτόχρονα με την υποβολή της παρούσας πρότασης για απόφαση κινητοποίησης του ΕΤΠ, η Επιτροπή θα υποβάλει στο Ευρωπαϊκό Κοινοβούλιο και στο Συμβούλιο πρόταση μεταφοράς του ποσού των 5 146 800 ευρώ στην αντίστοιχη γραμμή του προϋπολογισμού.

               45.Ταυτόχρονα με την έγκριση της παρούσας πρότασης απόφασης για την κινητοποίηση του ΕΤΠ, η Επιτροπή θα εκδώσει απόφαση για χρηματοδοτική συνεισφορά μέσω εκτελεστικής πράξης, η οποία θα αρχίσει να ισχύει την ημερομηνία έκδοσης της προτεινόμενης απόφασης για την κινητοποίηση του ΕΤΠ από το Ευρωπαϊκό Κοινοβούλιο και το Συμβούλιο.

               Πρόταση

               ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

               σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση
                  (αίτηση από τη Γαλλία  –  EGF/2015/010 FR/MoryGlobal)

               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης,

               Έχοντας υπόψη τον κανονισμό (ΕΕ) αριθ. 1309/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για το Ευρωπαϊκό Ταμείο Προσαρμογής στην Παγκοσμιοποίηση (2014-2020) και την κατάργηση του κανονισμού (ΕΚ) αριθ. 1927/2006
                  14
               , και ιδίως το άρθρο 15 παράγραφος 4,

               Έχοντας υπόψη τη διοργανική συμφωνία της 2ας Δεκεμβρίου 2013 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση
                  15
               , και ιδίως το σημείο 13,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) στοχεύει να παρέχει στήριξη στους εργαζομένους που απολύονται και στους αυτοαπασχολούμενους των οποίων η δραστηριότητα έχει διακοπεί ως αποτέλεσμα μεγάλων διαρθρωτικών αλλαγών στη μορφή του παγκόσμιου εμπορίου που οφείλονται στην παγκοσμιοποίηση, ως αποτέλεσμα συνέχισης της παγκόσμιας χρηματοπιστωτικής και οικονομικής κρίσης ή ως αποτέλεσμα μιας νέας παγκόσμιας χρηματοπιστωτικής και οικονομικής κρίσης, και να τους βοηθήσει να επανενταχθούν στην αγορά εργασίας.

               (2)Το ΕΤΠ δεν πρέπει να υπερβαίνει το μέγιστο ετήσιο ποσό των 150 εκατ. ευρώ (τιμές 2011), όπως ορίζεται στο άρθρο 12 του κανονισμού (ΕΕ, Ευρατόμ) αριθ. 1311/2013 του Συμβουλίου
                  16
               .

               (3)Στις 19 Νοεμβρίου 2015 η Γαλλία υπέβαλε την αίτηση EGF/2015/010 FR/ MoryGlobal για χρηματοδοτική συνεισφορά από το ΕΤΠ, κατόπιν απολύσεων στη MoryGlobal SAS στη Γαλλία. Η αίτηση αυτή συμπληρώθηκε με πρόσθετες πληροφορίες που υποβλήθηκαν σύμφωνα με το άρθρο 8 παράγραφος 3 του κανονισμού (ΕΕ) αριθ. 1309/2013. Η εν λόγω αίτηση πληροί τις απαιτήσεις που ισχύουν για τον καθορισμό χρηματοδοτικής συνεισφοράς από το ΕΤΠ, οι οποίες ορίζονται στο άρθρο 13 του κανονισμού (ΕΕ) αριθ. 1309/2013.

               (4)Επομένως, θα πρέπει να κινητοποιηθεί το ΕΤΠ για τη χορήγηση χρηματοδοτικής συνεισφοράς ποσού 5 146 800 ευρώ σχετικά με την αίτηση που υπέβαλε η Γαλλία.

               (5)Προκειμένου να ελαχιστοποιηθεί ο χρόνος που χρειάζεται για την κινητοποίηση του ΕΤΠ, η παρούσα απόφαση θα πρέπει να εφαρμοστεί από την ημερομηνία της έκδοσής της,

               ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2016, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση για την παροχή ποσού 5 146 800 ευρώ σε πιστώσεις ανάληψης υποχρεώσεων και σε πιστώσεις πληρωμών.

               Άρθρο 2

               Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης. Εφαρμόζεται από [the date of its adoption]*.

                  17Βρυξέλλες,

                  Για το Ευρωπαϊκό Κοινοβούλιο
                        Για το Συμβούλιο

                  Ο Πρόεδρος
                        Ο Πρόεδρος

                     (1)
                  ΕΕ L 347 της 20.12.2013, σ. 855.

                     (2)
                  Κατά την έννοια του άρθρου 3 του κανονισμού ΕΤΠ.

                     (3)
                  Κανονισμός (ΕΕ) αριθ. 1046/2012 της Επιτροπής, της 8ης Νοεμβρίου 2012, σχετικά με την εφαρμογή του κανονισμού (ΕΚ) αριθ. 1059/2003 του Ευρωπαϊκού Κοινοβουλίου και του Συμβουλίου για τη θέσπιση μιας κοινής ονοματολογίας των εδαφικών στατιστικών μονάδων (NUTS), όσον αφορά τη διαβίβαση των χρονοσειρών για τη νέα περιφερειακή κατανομή (ΕΕ L 310 της 9.11.2012, σ. 34).

                     (4)
                  ΕΕ L 393 της 30.12.2006, σ. 1.

                     (5)
                  Σύμφωνα με το άρθρο 7 παράγραφος 4 του κανονισμού (ΕΕ) αριθ. 1309/2013.

                     (6)
                  COM(2015) 68

                     (7)
                  COM(2011) 579

                     (8)
                  Πηγή: Απόφαση του εμποροδικείου του Bobigny σχετικά με τη δικαστική εκκαθάριση της MoryGlobal (αριθμός πρακτικών 2015L01449)

                     (9)
                  ΑίτησηEGF/2014/017 FR/ Mory-Ducros [COM(2015) 68] για τη στήριξη των εργαζομένων που απολύθηκαν από την Mory-Ducros το 2014.

                     (10)
                  Πηγή: Insee (

                     http://www.insee.fr/fr/themes/tableau.asp?reg_id=99&ref_id=TCRD_025

                  )

                     (11)
                  AGS σημαίνει Association pour la gestion du régime de Garantie des créances des Salariés  (Ένωση για τη διαχείριση του συστήματος εγγυήσεως των απαιτήσεων των μισθωτών).

                     (12)
                  ΕΕ L 347 της 20.12.2013, σ. 884.

                     (13)
                  ΕΕ C 373 της 20.12.2013, σ. 1.

                     (14)
                  ΕΕ L 347 της 20.12.2013, σ. 855.

                     (15)
                  ΕΕ C 373 της 20.12.2013, σ. 1.

                     (16)
                  Κανονισμός (ΕΕ, Ευρατόμ) αριθ. 1311/2013 του Συμβουλίου για τον καθορισμό του πολυετούς δημοσιονομικού πλαισίου για την περίοδο 2014-2020 (ΕΕ L 347 της 20.12.2013, σ. 884).

                     (17)
                   Date to be inserted by the Parliament before the publication in OJ.


Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση που πρόκειται να λάβει η Κοινότητα στο πλαίσιο του συμβουλίου σύνδεσης ΕΕ-Σλοβακικής Δημοκρατίας που συστάθηκε με την ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Σλοβακικής Δημοκρατίας, αφετέρου, η οποία τέθηκε σε ισχύ την 1η Φεβρουαρίου 1995,  σχετικά με την παράταση ισχύος του συστήματος διπλού ελέγχου κατά την εξαγωγή ορισμένων προϊόντων χάλυβα από τη Σλοβακική Δημοκρατία προς την Κοινότητα, για το χρονικό διάστημα από 1ης Ιανουαρίου έως 31 Δεκεμβρίου 2001


Σημαντική ανακοίνωση νομικού περιεχομένου

|

52009PC0270

Πρόταση για Απόφαση του Συμβουλίου για τον καθορισμό της θέσης της Ευρωπαϊκής Κοινότητας στο Συμβούλιο Υπουργών της Ενεργειακής Κοινότητας (Σεράγεβο, 26 Ιουνίου 2009)  /* COM/2009/0270 τελικό */

	[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |Βρυξέλλες, 15.6.2009COM(2009) 270 τελικόΠρόταση γιαΑΠΟΦΑΣΗ ΤΟΥ ΣΥΜΒΟΥΛΙΟΥγια τον καθορισμό της θέσης της Ευρωπαϊκής Κοινότητας στο Συμβούλιο Υπουργών της Ενεργειακής Κοινότητας (Σεράγεβο, 26 Ιουνίου 2009)ΑΙΤΙΟΛΟΓΙΚΗ ΕΚΘΕΣΗΤο Συμβούλιο Υπουργών της Ενεργειακής Κοινότητας θα συνέλθει στις 26 Ιουνίου 2009, στο Σεράγεβο (Βοσνία-Ερζεγοβίνη). Προκειμένου να συμμετάσχει η Ευρωπαϊκή Κοινότητα στη λήψη των σχετικών αποφάσεων, χρειάζεται να καθοριστεί η θέση της, σύμφωνα με το άρθρο 300 της Συνθήκης και σύμφωνα με τις διατάξεις της απόφασης του Συμβουλίου της 29ης Μαΐου 2006 για τη σύναψη, από την Ευρωπαϊκή Κοινότητα, της συνθήκης για την ίδρυση της Ενεργειακής Κοινότητας.Η πρόταση για απόφαση του Συμβουλίου καλύπτει όλα τα σημεία της ημερήσιας διάταξης για τα οποία αναμένεται να ληφθεί απόφαση από το Συμβούλιο Υπουργών, όπως αναλύονται κατωτέρω. Ενημερωτικά, στη συνέχεια εκτίθενται επίσης τα λοιπά σημεία της ημερήσιας διάταξης.1. Στοιχεία για τη ληψη αποφασησΗ Επιτροπή θα εκφράσει τις θέσεις της Ευρωπαϊκής Κοινότητας, όπως καθορίζονται στο παράρτημα της πρότασης για απόφαση, επί των ακόλουθων στοιχείων.1.1. Θέματα προϋπολογισμούΗ Επιτροπή θα εγκρίνει την οικονομική απαλλαγή του Διευθυντή για το 2008 με βάση την έκθεση ελέγχου της 31ης Δεκεμβρίου 2008, την έκθεση της Επιτροπής προϋπολογισμού όσον αφορά τον έλεγχο του 2008 και την έκθεση του Διευθυντή σχετικά με την εκτέλεση του προϋπολογισμού. Η Επιτροπή θα εγκρίνει τον προϋπολογισμό 2010-2011 της Ενεργειακής Κοινότητας, μέχρις 3 250 000 ευρώ το 2010 και 3 380 000 ευρώ το 2011[1], υπό τον όρο ότι η αρμόδια επί του προϋπολογισμού αρχή θα εγκρίνει τις σχετικές πιστώσεις και για τα δύο έτη.1.2. Πρόγραμμα εργασίαςΗ Επιτροπή θα εγκρίνει το πρόγραμμα εργασίας της Ενεργειακής Κοινότητας για το διάστημα 2010-2011.1.3. Εντολή του ΔιευθυντήΗ Επιτροπή θα εγκρίνει την ανανέωση της εντολής του Διευθυντή της Γραμματείας της Ενεργειακής Κοινότητας, για δεύτερη τριετή θητεία.1.4. Ειδική Ομάδα για τις ανανεώσιμες πηγές ενέργειαςΗ Επιτροπή θα εγκρίνει τη συγκρότηση Ειδικής Ομάδας για τις ανανεώσιμες πηγές ενέργειας, της οποίας το έργο θα επικεντρωθεί στην εφαρμογή, στην Ενεργειακή Κοινότητα, της προσφάτως εγκριθείσας οδηγίας.2. Λοιπα στοιχεία2.1. Σημεία χωρίς συζήτησηΗ Επιτροπή θα εγκρίνει τα συμπεράσματα των προηγούμενων δύο συνεδριάσεων της Μόνιμης Ομάδας Υψηλού Επιπέδου και θα λάβει υπόψη τις ακόλουθες εκθέσεις:-  την έκθεση για την εφαρμογή του προγράμματος εργασίας της Ενεργειακής Κοινότητας·-  την έκθεση ελέγχου για το 2008, την έκθεση της Επιτροπής προϋπολογισμού όσον αφορά τον έλεγχο του 2008 και την έκθεση του Διευθυντή σχετικά με την εκτέλεση του προϋπολογισμού του 2008·-  την έκθεση σχετικά με τις εκκρεμείς υποθέσεις επίλυσης διαφορών.Η Επιτροπή θα εγκρίνει επίσης τη σύνθεση της Συμβουλευτικής Επιτροπής, η οποία συστάθηκε με βάση τους διαδικαστικούς κανόνες για την επίλυση διαφορών που εκδόθηκαν τον Ιούνιο του 2008 από το Συμβούλιο Υπουργών της Ενεργειακής Κοινότητας. Επισημαίνεται ότι αξιωματούχος της Ευρωπαϊκής Επιτροπής θα εκπροσωπεί την Ευρωπαϊκή Κοινότητα στη Συμβουλευτική Επιτροπή, της οποίας η μόνη δικαιοδοσία έγκειται στην έκδοση μη δεσμευτικών γνωμοδοτήσεων προς το Συμβούλιο Υπουργών.2.2. Προσχώρηση των νέων συμβαλλομένων μερώνΗ Επιτροπή θα εκθέσει την πρόοδο των διαπραγματεύσεων με τη Δημοκρατία της Μολδαβίας, την Ουκρανία και την Τουρκία και θα επικροτήσει την υποβολή αίτησης από τη Γεωργία[2].2.3. Εφαρμογή της ΣυνθήκηςΗ Επιτροπή θα λάβει υπόψη την έκθεση σχετικά με την εξέλιξη της αγοράς [προς συμπλήρωση όταν θα είναι διαθέσιμη η έκθεση].2.4. Ασφάλεια του εφοδιασμούΗ Επιτροπή θα επικροτήσει την έκβαση της πρώτης συνεδρίασης της Ομάδας της Ενεργειακής Κοινότητας για την ασφάλεια του εφοδιασμού, θα επισημάνει δε την αναγκαιότητα να συνδεθούν στενά οι δραστηριότητές της με τις δραστηριότητες της Ομάδας συντονισμού της ΕΕ για το φυσικό αέριο. Επιπλέον, η Επιτροπή θα ταχθεί υπέρ της ανταλλαγής απόψεων σχετικά με την αναμενόμενη κατάσταση του εφοδιασμού με ηλεκτρική ενέργεια κατά τη διάρκεια του καλοκαιριού του 2009.2.5. Ανανεώσιμες πηγές ενέργειαςΗ Επιτροπή θα επικροτήσει την έναρξη της εκπόνησης μελέτης σχετικά με την εφαρμογή στην Ενεργειακή Κοινότητα της νέας οδηγίας της ΕΕ για τις ανανεώσιμες πηγές ενέργειας και θα εγκρίνει τη δημιουργία Ειδικής ομάδας για την παρακολούθησή της (βλ. σημείο 1.4).2.6. Ενεργειακή απόδοσηΗ Επιτροπή θα λάβει γνώση της τελικής έκθεσης της Ειδικής Ομάδας για την ενεργειακή απόδοση και θα υποστηρίξει τις συστάσεις της σχετικά με τη δυνατότητα να εφαρμοστούν στην Ενεργειακή Κοινότητα ορισμένες νομοθετικές πράξεις της ΕΕ που αφορούν την ενεργειακή απόδοση. Η Επιτροπή θα συστήσει να παραταθεί η εντολή της Ειδικής Ομάδας μέχρι το τέλος του 2010, προκειμένου να προετοιμάσει τα σχετικά έγγραφα και να βοηθήσει περαιτέρω τα συμβαλλόμενα μέρη στην κατάστρωση των Εθνικών Σχεδίων Ενεργειακής Απόδοσης.  Πρόταση γιαΑΠΟΦΑΣΗ ΤΟΥ ΣΥΜΒΟΥΛΙΟΥγια τον καθορισμό της θέσης της Ευρωπαϊκής Κοινότητας στο Συμβούλιο Υπουργών της Ενεργειακής Κοινότητας (Σεράγεβο, 26 Ιουνίου 2009)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 300 παράγραφος 2, δεύτερο εδάφιο,την απόφαση του Συμβουλίου για τη σύναψη από την Ευρωπαϊκή Κοινότητα της συνθήκης για την ίδρυση της Ενεργειακής Κοινότητας (2006/500/EΚ – 29 Μαΐου 2006), και ιδίως τα άρθρα 4 και 5την πρόταση της Επιτροπής,ΑΠΟΦΑΣΙΖΕΙ:Άρθρο μόνοΕνόψει της συνόδου του Συμβουλίου Υπουργών της Ενεργειακής Κοινότητας, η οποία πρόκειται να λάβει χώρα στο Σεράγεβο (Βοσνία-Ερζεγοβίνη), στις 26 Ιουνίου 2009, ορίζεται στο παράρτημα της παρούσας απόφασης η θέση της Κοινότητας ως προς τα θέματα που εμπίπτουν στο πεδίο εφαρμογής του άρθρου 300 παράγραφος 2 δεύτερο εδάφιο της Συνθήκης.Βρυξέλλες,Για το ΣυμβούλιοΟ ΠρόεδροςΠΑΡΑΡΤΗΜΑΘέση της Ευρωπαϊκής Κοινότητας-  Η Ευρωπαϊκή Κοινότητα εγκρίνει την οικονομική απαλλαγή του Διευθυντή της Γραμματείας της Ενεργειακής Κοινότητας για το έτος 2008.-  Η Ευρωπαϊκή Κοινότητα εγκρίνει το πρόγραμμα εργασίας της Ενεργειακής Κοινότητας για το διάστημα 2010-2011.-  Η Ευρωπαϊκή Κοινότητα συναινεί στην έγκριση του προϋπολογισμού της Ενεργειακής Κοινότητας για το διάστημα 2010-2011, μέχρις 3 250 000 ευρώ το 2010 και 3 380 000 ευρώ το 2011, ποσών που αντιστοιχούν σε συμμετοχή της Ευρωπαϊκή Κοινότητα μέχρις 3 188 250 ευρώ το 2010 και 3 315 780 ευρώ το 2011, υπό τον όρο ότι η αρμόδια επί του προϋπολογισμού αρχή θα εγκρίνει τις σχετικές πιστώσεις και για τα δύο έτη.-  Η Ευρωπαϊκή Κοινότητα εγκρίνει την ανανέωση της εντολής του Διευθυντή της Γραμματείας της Ενεργειακής Κοινότητας, για περαιτέρω τριετή θητεία.-  Η Ευρωπαϊκή Κοινότητα εγκρίνει τη σύσταση Ειδικής ομάδας για τις ανανεώσιμες πηγές ενέργειας σύμφωνα με την προτεινόμενη εντολή.[1] Επισημαίνεται ότι στα άρθρα 74 και 88 της Συνθήκης για την ίδρυση της Ενεργειακής Κοινότητας ορίζεται ότι το Συμβούλιο Υπουργών εγκρίνει τον προϋπολογισμό της Ενεργειακής Κοινότητας ανά διετία, έπειτα από πρόταση της Ευρωπαϊκής Επιτροπής. Η σχετική πρόταση της Επιτροπής εγκρίθηκε στις […].[2] Στις […], η Επιτροπή υπέβαλε στο Συμβούλιο σύσταση για να εξουσιοδοτηθεί η Επιτροπή να αρχίσει διαπραγματεύσεις σχετικά με τους όρους προσχώρησης της Γεωργίας στην Ενεργειακή Κοινότητα..


                       ΕΥΡΩΠΑΪΚΗ
                       ΕΠΙΤΡΟΠΗ
                                              Βρυξέλλες, 15.6.2015
                                              COM(2015) 291 final
                                              ANNEX 1
                                 ΠΑΡΑΡΤΗΜΑΤΑ
                                      στην
                                    Πρόταση
                        ΑΠΟΦΑΣΗ ΤΟΥ ΣΥΜΒΟΥΛΙΟΥ
   σχετικά με την υπογραφή, εξ ονόματος της Ευρωπαϊκής Ένωσης, του πρόσθετου
   πρωτοκόλλου στη Σύμβαση του Συμβουλίου της Ευρώπης για την πρόληψη της
                         τρομοκρατίας (CETS αριθ. 196)
EL                                                                           EL
 ---pagebreak---                                       ΠΑΡΑΡΤΗΜΑΤΑ
                                             στην
                                           Πρόταση
                               ΑΠΟΦΑΣΗ ΤΟΥ ΣΥΜΒΟΥΛΙΟΥ
       σχετικά με την υπογραφή, εξ ονόματος της Ευρωπαϊκής Ένωσης, του πρόσθετου
        πρωτοκόλλου στη Σύμβαση του Συμβουλίου της Ευρώπης για την πρόληψη της
                                τρομοκρατίας (CETS αριθ. 196)
     Πρόσθετο πρωτόκολλο στη Σύμβαση του Συμβουλίου της Ευρώπης για την πρόληψη
                              της τρομοκρατίας (CETS αριθ. 196)
   Τα κράτη μέλη του Συμβουλίου της Ευρώπης και τα λοιπά συμβαλλόμενα μέρη στη Σύμβαση
   του Συμβουλίου της Ευρώπης για την πρόληψη της τρομοκρατίας (CETS αριθ. 196), που
   υπογράφουν το παρόν πρωτόκολλο,
   Έχοντας υπόψη ότι σκοπός του Συμβουλίου της Ευρώπης είναι η σύσφιγξη των σχέσεων
   μεταξύ των μελών του·
   Επιθυμώντας να ενισχύσουν περαιτέρω τις προσπάθειες για την πρόληψη και καταστολή της
   τρομοκρατίας σε όλες τις μορφές της, τόσο στην Ευρώπη όσο και σε παγκόσμιο επίπεδο, με
   παράλληλο σεβασμό των ανθρωπίνων δικαιωμάτων και του κράτους δικαίου·
   Υπενθυμίζοντας τα ανθρώπινα δικαιώματα και τις θεμελιώδεις ελευθερίες που
   κατοχυρώνονται, ιδίως, στη Σύμβαση για την προάσπιση των δικαιωμάτων του ανθρώπου και
   των θεμελιωδών ελευθεριών (ETS αριθ. 5) και στα πρωτόκολλά της, καθώς και στο Διεθνές
   Σύμφωνο για τα ατομικά και πολιτικά δικαιώματα·
   Εκφράζοντας τη σοβαρή τους ανησυχία για την απειλή που συνιστούν τα άτομα που
   ταξιδεύουν στο εξωτερικό με σκοπό τη διάπραξη, τη συμβολή ή τη συμμετοχή σε
   τρομοκρατικές πράξεις, ή την παροχή ή λήψη εκπαίδευσης για τέλεση τρομοκρατικών
   πράξεων στο έδαφος άλλου κράτους·
   Λαμβάνοντας υπόψη, στο πλαίσιο αυτό, το ψήφισμα 2178 (2014) που εγκρίθηκε από το
   Συμβούλιο Ασφαλείας των Ηνωμένων Εθνών κατά την 7272η συνεδρίαση της 24ης
   Σεπτεμβρίου 2014, ιδίως τις παραγράφους 4 έως 6·
   Θεωρώντας επιθυμητή τη συμπλήρωση, από ορισμένες απόψεις, της σύμβασης του
   Συμβουλίου της Ευρώπης για την πρόληψη της τρομοκρατίας,
   Συμφώνησαν τα ακόλουθα:
EL                                            2                                           EL
 ---pagebreak---    Άρθρο 1 – Σκοπός
   Σκοπός του παρόντος πρωτοκόλλου είναι να συμπληρώσει τις διατάξεις της Σύμβασης του
   Συμβουλίου της Ευρώπης για την πρόληψη της τρομοκρατίας, η οποία άνοιξε προς υπογραφή
   στη Βαρσοβία στις 16 Μαΐου 2005 (εφεξής «η Σύμβαση»), όσον αφορά την ποινικοποίηση
   των πράξεων που περιγράφονται στα άρθρα 2 έως 6 του παρόντος πρωτοκόλλου, ενισχύοντας
   με τον τρόπο αυτόν τις προσπάθειες των μερών για την πρόληψη της τρομοκρατίας και των
   αρνητικών επιπτώσεών της στην πλήρη άσκηση των ανθρωπίνων δικαιωμάτων και ιδίως του
   δικαιώματος στη ζωή, τόσο με μέτρα που πρέπει να ληφθούν σε εθνικό επίπεδο όσο και μέσω
   διεθνούς συνεργασίας, λαμβάνοντας δεόντως υπόψη τις υφιστάμενες ισχύουσες πολυμερείς ή
   διμερείς συμβάσεις ή συμφωνίες μεταξύ των μερών.
   Άρθρο 2 – Συμμετοχή σε οργάνωση ή ομάδα με σκοπό την τρομοκρατία
   1.       Για τους σκοπούς του παρόντος πρωτοκόλλου, ως «συμμετοχή σε οργάνωση ή
            ομάδα με σκοπό την τρομοκρατία» νοείται η συμμετοχή στις δραστηριότητες
            οργάνωσης ή ομάδας με σκοπό τη διάπραξη ή τη συμβολή στη διάπραξη ενός ή
            περισσότερων τρομοκρατικών εγκλημάτων από την οργάνωση ή την ομάδα.
   2.       Κάθε μέρος θεσπίζει τα μέτρα που κρίνει αναγκαία για να χαρακτηρίσει ως ποινικό
            αδίκημα σύμφωνα με το εθνικό του δίκαιο τη «συμμετοχή σε οργάνωση ή ομάδα με
            σκοπό την τρομοκρατία», όπως ορίζεται στην παράγραφο 1, όταν διαπράττεται
            παράνομα και εκ προθέσεως.
   Άρθρο 3 – Λήψη εκπαίδευσης για τέλεση τρομοκρατικών πράξεων
   1.       Για τους σκοπούς του παρόντος πρωτοκόλλου, ως «λήψη εκπαίδευσης για τέλεση
            τρομοκρατικών πράξεων» νοείται η εκπαίδευση, μεταξύ άλλων η απόκτηση
            γνώσεων ή πρακτικών δεξιοτήτων, από άλλο πρόσωπο για την κατασκευή ή τη
            χρήση εκρηκτικών, πυροβόλων όπλων και λοιπών όπλων ή επιβλαβών ή
            επικίνδυνων ουσιών ή άλλων ειδικών μεθόδων ή τεχνικών, με σκοπό την εκτέλεση ή
            συμμετοχή στην τέλεση τρομοκρατικού εγκλήματος.
   2.       Κάθε μέρος θεσπίζει τα μέτρα που κρίνει αναγκαία για να χαρακτηρίσει ως ποινικό
            αδίκημα σύμφωνα με το εθνικό του δίκαιο τη «λήψη εκπαίδευσης για τέλεση
            τρομοκρατικών πράξεων» όπως ορίζεται στην παράγραφο 1, όταν διαπράττεται
            παράνομα και εκ προθέσεως.
   Άρθρο 4 – Ταξίδια στο εξωτερικό με σκοπό την τρομοκρατία
   1.       Για τους σκοπούς του παρόντος πρωτοκόλλου, ως «ταξίδια στο εξωτερικό με σκοπό
            την τρομοκρατία» νοούνται τα ταξίδια σε κράτος, το οποίο δεν είναι το κράτος της
            ιθαγένειας ή κατοικίας του ταξιδιώτη, με σκοπό τη διάπραξη, τη συμβολή ή τη
            συμμετοχή σε τρομοκρατικό έγκλημα, ή την παροχή ή λήψη εκπαίδευσης για τέλεση
            τρομοκρατικών πράξεων.
   2.       Κάθε μέρος θεσπίζει τα μέτρα που κρίνει αναγκαία για να χαρακτηρίσει ως ποινικό
            αδίκημα σύμφωνα με το εθνικό του δίκαιο τα «ταξίδια στο εξωτερικό με σκοπό την
            τρομοκρατία» όπως ορίζεται στην παράγραφο 1, όταν διαπράττεται παράνομα και εκ
EL                                            3                                              EL
 ---pagebreak---            προθέσεως. Με τον τρόπο αυτόν, κάθε συμβαλλόμενο μέρος μπορεί να θεσπίσει
           όρους που απαιτούνται από τις συνταγματικές του αρχές και είναι σύμφωνοι με
           αυτές.
   3.      Κάθε συμβαλλόμενο μέρος θεσπίζει επίσης τα μέτρα που κρίνει αναγκαία για να
           χαρακτηρίσει ως ποινικό αδίκημα, σύμφωνα με το εσωτερικό του δίκαιο, την
           απόπειρα διάπραξης αδικήματος, όπως ορίζεται στο παρόν άρθρο.
   Άρθρο 5 – Χρηματοδότηση ταξιδιών στο εξωτερικό με σκοπό την τρομοκρατία
   1.      Για τους σκοπούς του παρόντος πρωτοκόλλου, ως «χρηματοδότηση ταξιδιών στο
           εξωτερικό με σκοπό την τρομοκρατία» νοείται η παροχή ή συγκέντρωση, με
           οποιονδήποτε τρόπο, άμεσα ή έμμεσα, κεφαλαίων τα οποία παρέχουν τη
           δυνατότητα, εν όλω ή εν μέρει, σε οιοδήποτε πρόσωπο να ταξιδέψει στο εξωτερικό
           με σκοπό την τρομοκρατία, όπως ορίζεται στο άρθρο 4 παράγραφος 1 του εν λόγω
           πρωτοκόλλου, γνωρίζοντας ότι τα κεφάλαια προορίζονται να χρησιμοποιηθούν, εν
           όλω ή εν μέρει, για τον σκοπό αυτόν.
   2.      Κάθε μέρος θεσπίζει τα μέτρα που κρίνει αναγκαία για να χαρακτηρίσει ως ποινικό
           αδίκημα σύμφωνα με το εθνικό του δίκαιο τη «χρηματοδότηση ταξιδιών στο
           εξωτερικό με σκοπό την τρομοκρατία», όπως ορίζεται στην παράγραφο 1, όταν
           διαπράττεται παράνομα και εκ προθέσεως.
   Άρθρο 6 – Οργάνωση ή κατ’ άλλο τρόπο διευκόλυνση ταξιδιών στο εξωτερικό με σκοπό
   την τρομοκρατία
   1.      Για τους σκοπούς του παρόντος πρωτοκόλλου, ως «οργάνωση ή κατ’ άλλο τρόπο
           διευκόλυνση ταξιδιών στο εξωτερικό με σκοπό την τρομοκρατία» νοείται κάθε
           πράξη οργάνωσης ή διευκόλυνσης με την οποία παρέχεται βοήθεια σε οιοδήποτε
           πρόσωπο ταξιδεύει στο εξωτερικό με σκοπό την τρομοκρατία, όπως ορίζεται στο
           άρθρο 4 παράγραφος 1 του εν λόγω πρωτοκόλλου, γνωρίζοντας ότι ο σκοπός της
           παρεχόμενης με τον τρόπο αυτόν βοήθειας είναι η τρομοκρατία.
   2.      Κάθε μέρος θεσπίζει τα μέτρα που κρίνει αναγκαία για να χαρακτηρίσει ως ποινικό
           αδίκημα σύμφωνα με το εθνικό του δίκαιο την «οργάνωση ή κατ’ άλλο τρόπο
           διευκόλυνση ταξιδιών στο εξωτερικό με σκοπό την τρομοκρατία», όπως ορίζεται
           στην παράγραφο 1, όταν διαπράττεται παράνομα και εκ προθέσεως.
   Άρθρο 7 – Ανταλλαγή πληροφοριών
   1.      Με την επιφύλαξη του άρθρου 3 παράγραφος 2 στοιχείο α) της σύμβασης και
           σύμφωνα με το εσωτερικό του δίκαιο και τις υφιστάμενες διεθνείς του υποχρεώσεις,
           κάθε συμβαλλόμενο μέρος λαμβάνει τα αναγκαία μέτρα προκειμένου να ενισχυθεί η
           έγκαιρη ανταλλαγή, μεταξύ των μερών, των τυχόν διαθέσιμων σχετικών
           πληροφοριών που αφορούν πρόσωπα που ταξιδεύουν στο εξωτερικό με σκοπό την
           τρομοκρατία, όπως ορίζεται στο άρθρο 4. Για τον σκοπό αυτόν, κάθε μέρος ορίζει
           σημείο επαφής διαθέσιμο σε 24ωρη βάση, επτά ημέρες την εβδομάδα.
   2.      Ένα συμβαλλόμενο μέρος μπορεί να επιλέξει να ορίσει ένα ήδη υπάρχον σημείο
           επαφής σύμφωνα με την παράγραφο 1.
EL                                              4                                           EL
 ---pagebreak---    3.      Το σημείο επαφής διαθέτει την ικανότητα να επικοινωνεί με τα σημεία επαφής
           άλλου μέρους σε βάση κατεπείγοντος.
   Άρθρο 8 – Όροι και διασφαλίσεις
   1.      Κάθε μέρος διασφαλίζει ότι η εφαρμογή του παρόντος πρωτοκόλλου,
           συμπεριλαμβανομένης της θέσπισης, της υλοποίησης και της εφαρμογής της
           ποινικοποίησης δυνάμει των άρθρων 2 έως 6, γίνεται με σεβασμό των υποχρεώσεων
           για τα ανθρώπινα δικαιώματα, ιδίως των δικαιωμάτων της ελεύθερης κυκλοφορίας,
           της ελευθερίας της έκφρασης, της ελευθερίας του συνεταιρίζεσθαι και της
           ελευθερίας θρησκείας, όπως ορίζεται, κατά περίπτωση για το εν λόγω μέρος, στη
           Σύμβαση για την προάσπιση των δικαιωμάτων του ανθρώπου και των θεμελιωδών
           ελευθεριών, στο Διεθνές Σύμφωνο για τα ατομικά και πολιτικά δικαιώματα και σε
           άλλες υποχρεώσεις δυνάμει του διεθνούς δικαίου.
   2.      Η θέσπιση, η υλοποίηση και η εφαρμογή της ποινικοποίησης, δυνάμει των άρθρων 2
           έως 6 του παρόντος πρωτοκόλλου, θα πρέπει επίσης να υπόκεινται στην αρχή της
           αναλογικότητας, λαμβανομένων υπόψη των νόμιμων επιδιωκόμενων στόχων και της
           αναγκαιότητάς τους σε μια δημοκρατική κοινωνία, αποκλείοντας οποιαδήποτε
           μορφή αυθαιρεσίας και άνισης ή ρατσιστικής μεταχείρισης.
   Άρθρο 9 – Σχέση μεταξύ του παρόντος πρωτοκόλλου και της σύμβασης
   Οι λέξεις και εκφράσεις που χρησιμοποιούνται στο παρόν πρωτόκολλο ερμηνεύονται κατά
   την έννοια της σύμβασης. Μεταξύ των μερών, όλες οι διατάξεις της σύμβασης εφαρμόζονται
   αναλόγως, με εξαίρεση το άρθρο 9.
   Άρθρο 10 – Υπογραφή και έναρξη ισχύος
   1.      Το παρόν πρωτόκολλο είναι ανοικτό προς υπογραφή από τα συμβαλλόμενα μέρη της
           σύμβασης. Υπόκειται σε κύρωση, αποδοχή ή έγκριση. Ένα υπογράφον μέρος δεν
           μπορεί να κυρώσει, να αποδεχθεί ή να εγκρίνει το παρόν πρωτόκολλο παρά μόνο εάν
           έχει προηγουμένως κυρώσει, αποδεχτεί ή εγκρίνει τη σύμβαση, ή εάν προβεί στις
           ενέργειες αυτές ταυτοχρόνως. Οι πράξεις κύρωσης, αποδοχής ή έγκρισης
           κατατίθενται στον Γενικό Γραμματέα του Συμβουλίου της Ευρώπης.
   2.      Το παρόν πρωτόκολλο τίθεται σε ισχύ την πρώτη ημέρα του μήνα που ακολουθεί
           την παρέλευση τριμήνου από την κατάθεση της έκτης πράξης κύρωσης, αποδοχής ή
           έγκρισης, μεταξύ άλλων από τουλάχιστον τέσσερα κράτη μέλη του Συμβουλίου της
           Ευρώπης.
   3.      Σε ό,τι αφορά κάθε υπογράφον μέρος το οποίο στη συνέχεια καταθέτει τα έγγραφα
           κύρωσης, αποδοχής ή έγκρισης, το παρόν πρωτόκολλο τίθεται σε ισχύ την πρώτη
           ημέρα του μηνός που έπεται της εκπνοής μιας περιόδου τριών μηνών μετά την
           ημερομηνία κατάθεσης του εγγράφου κύρωσης, αποδοχής ή έγκρισης.
EL                                             5                                           EL
 ---pagebreak---    Άρθρο 11 – Προσχώρηση στο πρωτόκολλο
   1.     Μετά την έναρξη ισχύος του παρόντος πρωτοκόλλου, κάθε κράτος που έχει
          προσχωρήσει στη σύμβαση δύναται επίσης να προσχωρήσει στο παρόν πρωτόκολλο
          ή να προβεί στις ενέργειες αυτές ταυτοχρόνως.
   2.     Σε ό,τι αφορά κάθε κράτος που προσχωρεί στο πρωτόκολλο σύμφωνα με την
          παράγραφο 1 ανωτέρω, το πρωτόκολλο τίθεται σε ισχύ την πρώτη ημέρα του μηνός
          που έπεται της εκπνοής μιας περιόδου τριών μηνών μετά την ημερομηνία κατάθεσης
          του εγγράφου προσχώρησης στον Γενικό Γραμματέα του Συμβουλίου της Ευρώπης.
   Άρθρο 12 – Εδαφική εφαρμογή
   1.     Κάθε κράτος ή η Ευρωπαϊκή Ένωση δύναται, τη στιγμή της υπογραφής ή της
          κατάθεσης του εγγράφου κύρωσης, αποδοχής, έγκρισης ή προσχώρησης, να ορίσει
          το ή τα εδάφη στα οποία θα εφαρμόζεται το παρόν πρωτόκολλο.
   2.     Κάθε συμβαλλόμενο μέρος μπορεί, σε μεταγενέστερη ημερομηνία, μέσω δήλωσης
          απευθυνόμενης στον Γενικό Γραμματέα του Συμβουλίου της Ευρώπης, να επεκτείνει
          την εφαρμογή του παρόντος πρωτοκόλλου σε οποιοδήποτε άλλο έδαφος αναφέρεται
          στη δήλωση. Όσον αφορά ένα τέτοιο έδαφος, το πρωτόκολλο τίθεται σε ισχύ την
          πρώτη ημέρα του μηνός που έπεται της εκπνοής τρίμηνης περιόδου από την
          ημερομηνία παραλαβής της δήλωσης από τον Γενικό Γραμματέα.
   3.     Κάθε δήλωση που υποβάλλεται σύμφωνα με τις δύο προηγούμενες παραγράφους
          μπορεί, όσον αφορά οποιοδήποτε έδαφος αναφέρεται στην εν λόγω δήλωση, να
          ανακληθεί μέσω ειδοποίησης απευθυνόμενης στον Γενικό Γραμματέα του
          Συμβουλίου της Ευρώπης. Η ανάκληση αρχίζει να ισχύει την πρώτη ημέρα του
          μηνός που έπεται της εκπνοής τρίμηνης περιόδου από την ημερομηνία παραλαβής
          της ειδοποίησης από τον Γενικό Γραμματέα.
   Άρθρο 13 – Καταγγελία
   1.     Κάθε συμβαλλόμενο μέρος δύναται, ανά πάσα χρονική στιγμή, να καταγγείλει το
          παρόν πρωτόκολλο απευθύνοντας σχετική γνωστοποίηση στον Γενικό Γραμματέα
          του Συμβουλίου της Ευρώπης.
   2.     Η καταγγελία αρχίζει να ισχύει την πρώτη ημέρα του μηνός που έπεται της εκπνοής
          τρίμηνης περιόδου από την ημερομηνία παραλαβής της γνωστοποίησης από τον
          Γενικό Γραμματέα του Συμβουλίου της Ευρώπης.
   3.     Η καταγγελία της σύμβασης συνεπάγεται αυτομάτως την καταγγελία του παρόντος
          πρωτοκόλλου.
   Άρθρο 14 – Γνωστοποιήσεις
   Ο Γενικός Γραμματέας του Συμβουλίου της Ευρώπης γνωστοποιεί στα κράτη μέλη του
   Συμβουλίου της Ευρώπης, στην Ευρωπαϊκή Ένωση, στα τρίτα κράτη που έχουν συμμετάσχει
   στην κατάρτιση του παρόντος πρωτοκόλλου, καθώς και σε κάθε κράτος το οποίο έχει
   προσχωρήσει ή έχει προσκληθεί να προσχωρήσει στο παρόν πρωτόκολλο:
   α.       κάθε υπογραφή·
EL                                             6                                          EL
 ---pagebreak---    β.        κάθε κατάθεση πράξης κύρωσης, αποδοχής, έγκρισης ή προσχώρησης·
   γ.        κάθε ημερομηνία έναρξης ισχύος του παρόντος πρωτοκόλλου σύμφωνα με τα
   άρθρα 10 και 11·
   δ.        κάθε άλλη πράξη, δήλωση, γνωστοποίηση ή κοινοποίηση που άπτεται του
   παρόντος πρωτοκόλλου.
   Σε πίστωση των ανωτέρω, οι υπογράφοντες, δεόντως εξουσιοδοτημένοι, έθεσαν την
   υπογραφή τους κάτω από το παρόν πρωτόκολλο.
   Συντάχθηκε στις Βρυξέλλες, την 19η Μαΐου 2015, στην αγγλική και γαλλική γλώσσα, με
   αμφότερα τα κείμενα να είναι εξίσου αυθεντικά, σε ένα και μόνο αντίγραφο το οποίο θα
   κατατεθεί στο αρχείο του Συμβουλίου της Ευρώπης. Ο Γενικός Γραμματέας του Συμβουλίου
   της Ευρώπης διαβιβάζει επικυρωμένο αντίγραφο σε κάθε κράτος μέλος του Συμβουλίου της
   Ευρώπης, στην Ευρωπαϊκή Ένωση, στα τρίτα κράτη που έχουν συμμετάσχει στην κατάρτιση
   του παρόντος πρωτοκόλλου, καθώς και σε κάθε κράτος το οποίο έχει προσκληθεί να
   προσχωρήσει σε αυτό.
EL                                           7                                          EL
 ---documentbreak---                        ΕΥΡΩΠΑΪΚΗ
                       ΕΠΙΤΡΟΠΗ
                                              Βρυξέλλες, 15.6.2015
                                              COM(2015) 291 final
                                              2015/0130 (NLE)
                                     Πρόταση
                        ΑΠΟΦΑΣΗ ΤΟΥ ΣΥΜΒΟΥΛΙΟΥ
   σχετικά με την υπογραφή, εξ ονόματος της Ευρωπαϊκής Ένωσης, του πρόσθετου
   πρωτοκόλλου στη Σύμβαση του Συμβουλίου της Ευρώπης για την πρόληψη της
                         τρομοκρατίας (CETS αριθ. 196)
EL                                                                           EL
 ---pagebreak---                                       ΑΙΤΙΟΛΟΓΙΚΗ ΕΚΘΕΣΗ
   1.       ΠΛΑΙΣΙΟ ΤΗΣ ΠΡΟΤΑΣΗΣ
   Στις 24 Σεπτεμβρίου 2014, το Συμβούλιο Ασφαλείας των Ηνωμένων Εθνών (ΣΑΗΕ) εξέδωσε
   την απόφαση 2178(2014) για τους ξένους τρομοκράτες μαχητές δυνάμει του κεφαλαίου VII
   του Χάρτη των Ηνωμένων Εθνών (απόφαση ΣΑΗΕ 2178(2014)).
   Τον Οκτώβριο του 2014, το Συμβούλιο κάλεσε την Επιτροπή να διερευνήσει τρόπους για την
   αντιμετώπιση πιθανών ελλείψεων της απόφασης-πλαισίου για την τρομοκρατία (απόφαση-
   πλαίσιο 2002/475/ΔΕΥ για την καταπολέμηση της τρομοκρατίας, όπως τροποποιήθηκε από
   την απόφαση-πλαίσιο 2008/919/ΔΕΥ· «απόφαση-πλαίσιο για την τρομοκρατία») υπό το
   πρίσμα, ειδικότερα, της απόφασης ΣΑΗΕ 2178(2014)1. Στην κοινή δήλωση μετά το
   Συμβούλιο ΔΕΥ της Ρίγας, οι υπουργοί συμφώνησαν ότι είναι σημαντικό να εξεταστούν
   πιθανά νομοθετικά μέτρα για την ανάπτυξη κοινής αντίληψης των τρομοκρατικών
   εγκλημάτων υπό το πρίσμα της απόφασης ΣΑΗΕ 2178(2014)2. Στο ψήφισμά του της 11ης
   Φεβρουαρίου 2015, το Ευρωπαϊκό Κοινοβούλιο τόνισε, μεταξύ άλλων, την ανάγκη να
   εναρμονιστεί η ποινικοποίηση των αδικημάτων που σχετίζονται με τους ξένους μαχητές και
   να αποφευχθούν τα κενά στη δίωξη, μέσω της επικαιροποίησης της απόφασης-πλαισίου για
   την τρομοκρατία3.
   Στις 21 Ιανουαρίου 2015, η Επιτροπή Υπουργών του Συμβουλίου της Ευρώπης συγκρότησε
   την επιτροπή για τους ξένους τρομοκράτες μαχητές και τα συναφή ζητήματα (COD-CTE).
   Υπό την εποπτεία της επιτροπής εμπειρογνωμόνων για την καταπολέμηση της τρομοκρατίας
   (CODEXTER), η COD-CTE επιφορτίστηκε με την προετοιμασία ενός πρόσθετου
   πρωτοκόλλου στη Σύμβαση του Συμβουλίου της Ευρώπης για την πρόληψη της
   τρομοκρατίας (CETS αριθ. 196).
   Έπειτα από τρεις γύρους συζητήσεων στο πλαίσιο της COD-CTE (23-26 Φεβρουαρίου 2015,
   9-12 Μαρτίου 2015 και 23-26 Μαρτίου 2015), η CODEXTER συζήτησε και τελικά ενέκρινε
   το πρόσθετο πρωτόκολλο στις 10 Απριλίου 2015, κατά την 28η συνεδρίαση της ολομέλειάς
   της.
   Η Κοινοβουλευτική Συνέλευση του Συμβουλίου της Ευρώπης εξέδωσε γνωμοδότηση σχετικά
   με το πρόσθετο πρωτόκολλο κατά τη σύνοδό της στις 20-24 Απριλίου. Το πρόσθετο
   πρωτόκολλο εγκρίθηκε προκαταρκτικά από την Επιτροπή Υπουργών στις 12 Μαΐου 2015, με
   σκοπό την τελική του έγκριση στις 19 Μαΐου 2015. Θα ανοίξει προς υπογραφή σε
   μεταγενέστερη ημερομηνία.
   2.       ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ
   2.1      Ο σκοπός και το περιεχόμενο του πρόσθετου πρωτοκόλλου
   Σκοπός του πρόσθετου πρωτοκόλλου είναι να διευκολύνει την ταχεία, συντονισμένη και
   αποτελεσματική εφαρμογή ορισμένων πτυχών της απόφασης ΣΑΗΕ 2178 (κυρίως των
   πτυχών που σχετίζονται με την αποτροπή και τη δίωξη των αναχωρήσεων ξένων
   τρομοκρατών μαχητών), να προωθήσει μια κοινή αντίληψη και αντιμετώπιση όσον αφορά τα
   1
          Συμπεράσματα του Συμβουλίου κατά τη συνεδρίασή του στις 9-10 Οκτωβρίου 2014, «Ξένοι μαχητές:
          συνέχεια που δίδεται στα συμπεράσματα του Ευρωπαϊκού Συμβουλίου της 30ής Αυγούστου 2014»,
          Βρυξέλλες, 13 Οκτωβρίου 2014, έγγρ. αριθ. 14160/14, σημείο 3, έκτη περίπτωση.
   2
          Κοινή δήλωση της Ρίγας μετά την άτυπη σύνοδο των υπουργών Δικαιοσύνης και Εσωτερικών
          Υποθέσεων στη Ρίγα στις 29 και 30 Ιανουαρίου, τελευταία περίπτωση των συμπερασμάτων.
   3
          Ψήφισμα του Ευρωπαϊκού Κοινοβουλίου της 11ης Φεβρουαρίου 2015 σχετικά με τα μέτρα κατά της
          τρομοκρατίας (2015/2530(RSP)), σημείο 26.
EL                                                    2                                                EL
 ---pagebreak---    αδικήματα που συνδέονται με ξένους τρομοκράτες μαχητές, να διευκολύνει γενικότερα τις
   έρευνες και τη δίωξη πράξεων προπαρασκευαστικού χαρακτήρα που ενδέχεται να οδηγήσουν
   στη διάπραξη τρομοκρατικών εγκλημάτων και να διευκολύνει τη διεθνή συνεργασία μέσω
   της ενισχυμένης ανταλλαγής πληροφοριών.
   Επομένως, το πρόσθετο πρωτόκολλο προβλέπει την ποινικοποίηση των ακόλουθων πράξεων:
   συμμετοχή σε ένωση ή ομάδα με σκοπό την τρομοκρατία (άρθρο 2), λήψη εκπαίδευσης για
   τέλεση τρομοκρατικών πράξεων (άρθρο 3), μετάβαση ή απόπειρα μετάβασης στο εξωτερικό
   με σκοπό την τρομοκρατία (άρθρο 4), παροχή ή συγκέντρωση κεφαλαίων για ταξίδια με
   σκοπό την τρομοκρατία (άρθρο 5) και οργάνωση και διευκόλυνση τέτοιου είδους ταξιδιών
   (άρθρο 6). Τέλος, το άρθρο 7 αποσκοπεί στην ενίσχυση της ανταλλαγής πληροφοριών,
   υποχρεώνοντας τα μέρη να ορίσουν σημεία επαφής για την έγκαιρη παροχή των διαθέσιμων
   πληροφοριών ή επεξεργασία των αιτήσεων παροχής πληροφοριών.
   Το άρθρο 2 θεωρείται σημαντικό μέσο για την αποτελεσματική διερεύνηση και δίωξη
   εκείνων που συμβάλλουν με τις δραστηριότητές τους στη διάπραξη τρομοκρατικών
   εγκλημάτων από τρομοκρατικές ομάδες. Το άρθρο 3 προβλέπει την ποινικοποίηση πράξεων
   προπαρασκευαστικού χαρακτήρα, ήτοι λήψη εκπαίδευσης για τέλεση τρομοκρατικών
   πράξεων, και συμπληρώνει το υφιστάμενο αδίκημα της παροχής εκπαίδευσης, όπως ορίζεται
   στο άρθρο 7 της σύμβασης CETS αριθ. 196. Ταυτόχρονα, η διάταξη του άρθρου 3 ενισχύει
   την ασφάλεια δικαίου και την αποτελεσματικότητα των άρθρων 4 έως 6 του πρόσθετου
   πρωτοκόλλου, δεδομένου ότι προβλέπει ορισμό της λήψης εκπαίδευσης για τέλεση
   τρομοκρατικών πράξεων που αναφέρεται ως ένας από τους σκοπούς του ταξιδιού. Τέλος, τα
   άρθρα 4 έως 6 έχουν ως στόχο να μεταφέρουν την παράγραφο 6 στοιχεία a) έως c) του
   διατακτικού της απόφασης ΣΑΗΕ 2178(2014). Διευρύνουν το πεδίο εφαρμογής της
   ποινικοποίησης σε άλλες πράξεις προπαρασκευαστικού χαρακτήρα πέραν εκείνων που
   καλύπτονται ήδη από τη σύμβαση CETS αριθ. 196 (ήτοι δημόσια πρόκληση, εκπαίδευση και
   στρατολόγηση τρομοκρατών).
   Με τη διάταξη του άρθρου 7 για την ενισχυμένη ανταλλαγή πληροφοριών/τα σημεία επαφής,
   το πρόσθετο πρωτόκολλο ανταποκρίνεται στην έκκληση που γίνεται στην παράγραφο 3 του
   διατακτικού της απόφασης ΣΑΗΕ 2178(2014) για ενίσχυση της διεθνούς συνεργασίας και
   ειδικότερα τη διευκόλυνση της αποτροπής και της διερεύνησης των αναχωρήσεων σε τρίτες
   χώρες με σκοπό τη διάπραξη τρομοκρατικών εγκλημάτων ή τη συμμετοχή σε δραστηριότητες
   εκπαίδευσης τρομοκρατών4.
   2.2      Η νομική βάση για την προτεινόμενη απόφαση
   Κατά πάγια νομολογία, η επιλογή της νομικής βάσης ενός μέτρου της ΕΕ πρέπει να
   στηρίζεται σε αντικειμενικά στοιχεία που επιδέχονται δικαστικό έλεγχο, μεταξύ των οποίων
   συγκαταλέγονται ο σκοπός και το περιεχόμενο του μέτρου5. Αν από την εξέταση ενός μέτρου
   της Ευρωπαϊκής Ένωσης προκύπτει ότι αυτό επιδιώκει διττό σκοπό ή ότι απαρτίζεται από
   δύο συστατικά μέρη και ότι ο ένας από τους σκοπούς ή από τα μέρη αυτά μπορεί να
   χαρακτηριστεί ως κύριου ή πρωτεύοντος χαρακτήρα, ενώ ο δεύτερος απλώς ως παρεπόμενου
   χαρακτήρα, το μέτρο πρέπει να στηρίζεται σε μία και μόνο νομική βάση, ήτοι εκείνη που
   απαιτείται από τον κύριο ή πρωτεύοντα σκοπό ή από το κύριο ή πρωτεύον συστατικό μέρος6.
   4
           Βλ. επίσης σημείο 63 της αιτιολογικής έκθεσης του πρόσθετου πρωτοκόλλου.
   5
       Βλ., για παράδειγμα, υπόθεση C-490/10, Κοινοβούλιο κατά Συμβουλίου, EU:C:2012:525, σκέψη 44 και
       παρατιθέμενη νομολογία.
   6
       Υπόθεση C-490/10, Κοινοβούλιο κατά Συμβουλίου, σκέψη 46.
EL                                                     3                                               EL
 ---pagebreak---    Ο πρωτεύων σκοπός του πρόσθετου πρωτοκόλλου είναι η θέσπιση ποινικών αδικημάτων που
   συνδέονται με την τρομοκρατία, για τα οποία η Ένωση έχει αρμοδιότητα βάσει του
   άρθρου 83 παράγραφος 1 της ΣΛΕΕ. Ως εκ τούτου, η νομική βάση για την υπογραφή του
   πρόσθετου πρωτοκόλλου πρέπει να περιλαμβάνει το άρθρο 83 παράγραφος 1 της ΣΛΕΕ.
   Δεν απαιτείται πρόσθετη νομική βάση. Ειδικότερα, το άρθρο 7 (σχετικά με την ενισχυμένη
   ανταλλαγή πληροφοριών μέσω του καθορισμού σημείων επαφής) έχει ως στόχο να
   διευκολύνει τον εντοπισμό, την αποτροπή και τη διερεύνηση εκείνων που ταξιδεύουν ή
   επιχειρούν να ταξιδέψουν και, επομένως, διευκολύνει την πρακτική εφαρμογή του άρθρου 4
   του πρόσθετου πρωτοκόλλου7. Συνεπώς, έχει συμπληρωματικό χαρακτήρα.
   2.3     Η αναγκαιότητα της προτεινόμενης απόφασης
   Το άρθρο 3 παράγραφος 2 της ΣΛΕΕ ορίζει ότι η Ένωση έχει αποκλειστική αρμοδιότητα «για
   τη σύναψη διεθνούς συμφωνίας [...] κατά το μέτρο που ενδέχεται να επηρεάσει τους κοινούς
   κανόνες ή να μεταβάλει την εμβέλειά τους». Μια διεθνής συμφωνία ενδέχεται να επηρεάσει
   τους κοινούς κανόνες ή να μεταβάλει την εμβέλειά τους όταν ο τομέας που καλύπτεται από
   τη συμφωνία παρουσιάζει αλληλεπικαλύψεις με την ενωσιακή νομοθεσία ή καλύπτεται σε
   μεγάλο βαθμό από το δίκαιο της Ένωσης8. Επιπλέον, για να αξιολογηθεί κατά πόσον ένας
   τομέας καλύπτεται σε μεγάλο βαθμό από το δίκαιο της Ένωσης πρέπει να ληφθεί υπόψη όχι
   μόνο το παρόν στάδιο εξέλιξης του δικαίου της Ένωσης στον οικείο τομέα, αλλά και οι
   προοπτικές της εξέλιξής του, εφόσον είναι προβλέψιμες9.
   Η Ένωση έχει ήδη θεσπίσει μέτρα στον τομέα που καλύπτεται από το πρόσθετο πρωτόκολλο,
   όπως οι διατάξεις ουσιαστικού ποινικού δικαίου, καθώς και διάταξη σχετικά με την
   ενισχυμένη ανταλλαγή πληροφοριών.
   Το νομικό πλαίσιο της ΕΕ που διέπει τα ποινικά αδικήματα που συνδέονται με την
   τρομοκρατία καθορίζεται στην απόφαση-πλαίσιο για την τρομοκρατία. Το πρόσθετο
   πρωτόκολλο διευρύνει το πεδίο των αδικημάτων που πρέπει να ποινικοποιηθούν10 ή θεσπίζει
   αδικήματα παρόμοια με εκείνα που περιλαμβάνονται ήδη στην απόφαση πλαίσιο11.
   Οι σχετικές πράξεις της Ένωσης στον τομέα της αστυνομικής συνεργασίας είναι κυρίως:
   α) η απόφαση-πλαίσιο 2006/960/ΔΕΥ του Συμβουλίου, της 18ης Δεκεμβρίου 2006, για την
   απλούστευση της ανταλλαγής πληροφοριών και στοιχείων μεταξύ των αρχών επιβολής του
   νόμου των κρατών μελών της Ευρωπαϊκής Ένωσης12,
   β) η απόφαση 2008/615/ΔΕΥ του Συμβουλίου, της 23ης Ιουνίου 2008, σχετικά με την
   αναβάθμιση της διασυνοριακής συνεργασίας, ιδίως όσον αφορά την καταπολέμηση της
   τρομοκρατίας και του διασυνοριακού εγκλήματος (απόφαση Prüm)13 και
   γ) η απόφαση 2005/671/ΔΕΥ του Συμβουλίου σχετικά με την ανταλλαγή πληροφοριών και τη
   συνεργασία όσον αφορά τα τρομοκρατικά αδικήματα14.
   7
          Βλ. σημεία 64-68 της αιτιολογικής έκθεσης του πρόσθετου πρωτοκόλλου.
   8
          Υπόθεση 22/70, Επιτροπή κατά Συμβουλίου, Συλλογή 1971, σ. 263, υπόθεση γνωστή ως AETR.
   9
          Υπόθεση C-66/13, Green Network SpA κατά Autorità per l'energia elettrica e il gas, EU:C:2014:2399, σκέψεις 61-
          64 και εκεί παρατιθέμενη νομολογία.
   10
          Άρθρα 3 έως 6 του πρόσθετου πρωτοκόλλου.
   11
          Άρθρο 2 του πρόσθετου πρωτοκόλλου για την ποινικοποίηση της συμμετοχής σε δραστηριότητες
          τρομοκρατικής ομάδας, που είναι παρόμοιο με το άρθρο 2 της απόφασης-πλαισίου για την
          τρομοκρατία.
   12
          ΕΕ L 386 της 29.12.2006, σ. 9.
   13
          ΕΕ L 210 της 6.6.2008, σ. 1.
EL                                                      4                                                                EL
 ---pagebreak---    Οι εν λόγω πράξεις ρυθμίζουν κανονιστικά, αφενός, την ανταλλαγή πληροφοριών για τους
   σκοπούς ποινικών ερευνών σε θέματα που συνδέονται με την τρομοκρατία και, αφετέρου, τη
   δημιουργία σημείων επαφής για την ανταλλαγή πληροφοριών. Η Ευρωπόλ ειδικότερα
   στηρίζει την αστυνομική συνεργασία μεταξύ των κρατών μελών και μεταξύ των κρατών
   μελών και επιλεγμένων τρίτων κρατών, με σκοπό την κατάλληλη αντιμετώπιση του
   φαινομένου των ξένων τρομοκρατών μαχητών.
   Ως εκ τούτου, η σύναψη του πρόσθετου πρωτοκόλλου ενδέχεται να επηρεάσει τους κοινούς
   κανόνες ή να μεταβάλει την εμβέλειά τους.
   Επιπλέον, όσον αφορά τις προβλέψιμες προοπτικές εξέλιξης του δικαίου της Ένωσης, μετά
   από εκκλήσεις του Συμβουλίου να διερευνηθούν τρόποι αντιμετώπισης των πιθανών
   ελλείψεων στο ισχύον νομικό πλαίσιο, συνεχίζονται επί του παρόντος οι συζητήσεις σχετικά
   με ενδεχόμενη αναθεώρηση της απόφασης-πλαισίου, ιδίως υπό το πρίσμα της απόφασης
   ΣΑΗΕ 2178(2014).
   Όπως ανακοινώθηκε στο ευρωπαϊκό θεματολόγιο για την ασφάλεια, η Επιτροπή θα
   δρομολογήσει εκτίμηση επιπτώσεων το 2015 με σκοπό την επικαιροποίηση της απόφασης-
   πλαισίου για την τρομοκρατία το 2016, λαμβάνοντας υπόψη τις διαπραγματεύσεις σχετικά με
   ένα πρόσθετο πρωτόκολλο στη Σύμβαση του Συμβουλίου της Ευρώπης για την πρόληψη της
   τρομοκρατίας15.
   Ως εκ τούτου, η προτεινόμενη απόφαση είναι αναγκαία, δεδομένου ότι το πρόσθετο
   πρωτόκολλο πρέπει να υπογραφεί εξ ονόματος της Ένωσης.
   3.       ΕΔΑΦΙΚΗ ΕΦΑΡΜΟΓΗ
   Σύμφωνα με το πρωτόκολλο 22 της Συνθήκης για την Ευρωπαϊκή Ένωση, το πρόσθετο
   πρωτόκολλο που υπεγράφη και τελικά συνήφθη από την Ευρωπαϊκή Ένωση είναι δεσμευτικό
   και εφαρμόζεται σε όλα τα κράτη μέλη της ΕΕ με εξαίρεση τη Δανία.
   Σύμφωνα με το πρωτόκολλο 21 της Συνθήκης για την Ευρωπαϊκή Ένωση, το πρόσθετο
   πρωτόκολλο που υπεγράφη και τελικά συνήφθη από την Ευρωπαϊκή Ένωση είναι δεσμευτικό
   και εφαρμόζεται στο Ηνωμένο Βασίλειο μόνο εφόσον το εν λόγω κράτος μέλος κοινοποιήσει
   στο Συμβούλιο την επιθυμία του να συμμετάσχει στην έκδοση και εφαρμογή της παρούσας
   πράξης.
   14
          ΕΕ L 253 της 29.9.2005, σ. 22.
   15
          Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή
          Οικονομική και Κοινωνική Επιτροπή και την Επιτροπή των Περιφερειών, Το ευρωπαϊκό θεματολόγιο
          για την ασφάλεια, COM(2015) 185 final της 28ης Απριλίου 2015, δεν έχει ακόμη δημοσιευθεί στην
          Επίσημη Εφημερίδα.
EL                                                  5                                                   EL
 ---pagebreak---                                                      2015/0130 (NLE)
                                           Πρόταση
                              ΑΠΟΦΑΣΗ ΤΟΥ ΣΥΜΒΟΥΛΙΟΥ
       σχετικά με την υπογραφή, εξ ονόματος της Ευρωπαϊκής Ένωσης, του πρόσθετου
       πρωτοκόλλου στη Σύμβαση του Συμβουλίου της Ευρώπης για την πρόληψη της
                               τρομοκρατίας (CETS αριθ. 196)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το
   άρθρο 83 παράγραφος 1 σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   (1)    Την 1η Απριλίου 2015, το Συμβούλιο εξουσιοδότησε την Επιτροπή να αρχίσει
          διαπραγματεύσεις σχετικά με το πρόσθετο πρωτόκολλο στη Σύμβαση του Συμβουλίου
          της Ευρώπης για την πρόληψη της τρομοκρατίας (CETS αριθ. 196).
   (2)    Το πρόσθετο πρωτόκολλο έχει ως στόχο να διευκολύνει την εφαρμογή της απόφασης
          2178(2014) του Συμβουλίου Ασφαλείας των Ηνωμένων Εθνών για τους ξένους
          τρομοκράτες μαχητές και, ειδικότερα, να στοιχειοθετεί ποινικά αδικήματα για
          ορισμένες πράξεις που προσδιορίζονται στην παράγραφο 6 του διατακτικού της εν
          λόγω απόφασης.
   (3)    Η κοινή αντίληψη για τα αδικήματα που συνδέονται με ξένους τρομοκράτες μαχητές
          και για τα ποινικά αδικήματα προπαρασκευαστικού χαρακτήρα που ενδέχεται να
          οδηγήσουν στη διάπραξη τρομοκρατικών πράξεων θα συμβάλει στην περαιτέρω
          βελτίωση της αποτελεσματικότητας των μέσων ποινικής δικαιοσύνης και της
          συνεργασίας σε ενωσιακό και διεθνές επίπεδο.
   (4)    Ως εκ τούτου, το πρόσθετο πρωτόκολλο θα πρέπει να υπογραφεί εξ ονόματος της
          Ευρωπαϊκής Ένωσης.
   (5)    [Σύμφωνα με το άρθρο 3 του πρωτοκόλλου 21 για τη θέση του Ηνωμένου Βασιλείου
          και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το
          οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη
          λειτουργία της Ευρωπαϊκής Ένωσης, το Ηνωμένο Βασίλειο κοινοποίησε την επιθυμία
          του να συμμετάσχει στην έκδοση και εφαρμογή της παρούσας απόφασης.]
   (6)    Ή: [Σύμφωνα με τα άρθρα 1 και 2 του πρωτοκόλλου 21 για τη θέση του Ηνωμένου
          Βασιλείου και της Ιρλανδίας όσον αφορά τον χώρο ελευθερίας, ασφάλειας και
          δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη
          Συνθήκη για τη λειτουργία της Ευρωπαϊκής Ένωσης, και με την επιφύλαξη του
          άρθρου 4 του εν λόγω πρωτοκόλλου, το Ηνωμένο Βασίλειο δεν συμμετέχει στην
          έκδοση της παρούσας απόφασης και δεν δεσμεύεται από αυτήν ούτε υπόκειται στην
          εφαρμογή της.]
   (7)    Σύμφωνα με τα άρθρα 1 και 2 του πρωτοκόλλου 22 σχετικά με τη θέση της Δανίας, το
          οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη
EL                                             6                                           EL
 ---pagebreak---          λειτουργία της Ευρωπαϊκής Ένωσης, η Δανία δεν συμμετέχει στην έκδοση της
         παρούσας απόφασης και δεν δεσμεύεται από αυτήν ούτε υπόκειται στην εφαρμογή
         της,
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
                                          Άρθρο 1
   Η υπογραφή του πρόσθετου πρωτοκόλλου στη Σύμβαση του Συμβουλίου της Ευρώπης για
   την πρόληψη της τρομοκρατίας (CETS αριθ. 196) εγκρίνεται εξ ονόματος της Ευρωπαϊκής
   Ένωσης, με την επιφύλαξη της σύναψης του εν λόγω πρωτοκόλλου. Το κείμενο του προς
   υπογραφή πρόσθετου πρωτοκόλλου επισυνάπτεται στην παρούσα απόφαση.
                                          Άρθρο 2
   Η Γενική Γραμματεία του Συμβουλίου καταρτίζει την πράξη εξουσιοδότησης του(των)
   προσώπου(-ων) που θα ορίσει ο διαπραγματευτής του πρωτοκόλλου για την υπογραφή του
   πρωτοκόλλου, με την επιφύλαξη της σύναψής του.
                                          Άρθρο 3
   Η παρούσα απόφαση αρχίζει να ισχύει από την έκδοσή της.
   Βρυξέλλες,
                                           Για το Συμβούλιο
                                           Ο Πρόεδρος
EL                                           7                                         EL